Сурхондарёда 83 та янги балиқчилик хўжалиги ташкил этилади\n16:27 / 11.02.2016\nСурхондарё вилоятининг Термиз шаҳрида балиқчилик тармоғини янада ривожлантириш масалаларига бағишланган семинар ўтказилди. Унда маълумот берилишича, ўтган 2016 йилда 179 та хўжалик юритувчи субъект 1 минг 300 тоннадан зиёд парҳезбоп маҳсулот етиштирди. Бу ҳақида Ўзбекистон миллий ахборот агентлиги хабар бермоқда.\nТармоқни янада кенгайтириш, аҳолининг балиқ маҳсулотларига бўлган эҳтиёжини тўла таъминлаш мақсадида бу йил мувофиқлаштирувчи вилоят ишчи гуруҳи тузилиб, махсус дастур қабул қилинган. Унга мувофиқ, вилоятда 83 янги балиқчилик хўжалиги ташкил этилади.\nШунингдек, янги сунъий сув ҳавзалари барпо этилиб, 240 дан ортиқ янги иш ўрни яратилади. Бу яна 300 тоннага яқин балиқ маҳсулоти етиштириш имконини беради. Бунинг учун тижорат банкларининг вилоят филиали томонидан 5 миллиард сўмга яқин кредит маблағи ажратилиши режалаштирилган.


МДҲ – ҳаётий зарурат эканлигини исботлади | Interpress.uz\nБош саҳифаЯнгиликларЖаҳонМДҲ – ҳаётий зарурат эканлигини исботлади\nМДҲ – ҳаётий зарурат эканлигини исботлади\n12:47 | 19-12-2020\nБугун дунёда юз бераётган мураккаб жараёнлар, жаҳон иқтисодиётида коронавирус пандемияси сабаб кечаётган оғир давр, Ҳамдўстликка яқин ва узоқ давлатлардаги вазият ва зиддиятларнинг кескин тус олаётгани Мустақил Давлатлар Ҳамдўстлигининг зарур институт сифатидаги роли ва ўрнини белгилайди. Ўтган йиллар мобайнида Ҳамдўстлик унга аъзо бўлган ҳар бир давлат учун муҳим ўрин тутиб келди. Бундай дейиш учун барча асослар бор. Ҳамдўстлик унга аъзо давлатларнинг изчил ривожланиши, барқарорлиги ва хавфсизлигига рахна солиши мумкин бўлган таҳдид ва хатарларга ўз вақтида, муносиб жавоб қайтариш, баҳс ва низоларни ҳал этишга қаратилган, пировард натижада собиқ иттифоқ ҳудудида фуқароларнинг ўзаро мулоқот қилиши учун мақбул ёндашув ва мувофиқлаштирилган амалий чора-тадбирларни ишлаб чиқиш борасида кенг имкониятлар яратмоқда.\nДунёда рўй бераётган жадал ўзгаришлар, тобора авж олиб бораётган глобал таҳдид ва хатарлар шароитида Мустақил Давлатлар Ҳамдўстлиги кўп қиррали муносабатларни мустаҳкамлаш учун муҳим майдон бўлиб хизмат қилмоқда ва ўзининг зарур тузилма эканини тасдиқламоқда. Ўтган 3 йил мамлакатимизнинг МДҲ доирасидаги фаолиятида мутлақо янги босқични бошлаб бергани билан ажралиб туришини алоҳида қайд этиш зарур. Ўзбекистон иқтисодиёт, энергетика, илм-фан ва инновация, жиноятчиликка қарши кураш каби соҳаларни қамраб олган ўндан зиёд тармоқ бўйича ҳамкорликка қўшилди. Жаҳон иқтисодиётидаги мураккаб жараёнлар, “савдо урушлари” кескинлашиб, протекционизм кучайиб бораётган бугунги шароитда МДҲ эркин савдо зонасининг тўлақонли фаолият юритиши ва ўзаро бозорларни шакллантириш ҳал қилувчи масалаларга айланиши мамлакатимиз манфаатларига жавоб беради. Фақат 2020 йилнинг бошидан буён Ўзбекистон ва Ҳамдўстликнинг кўпчилик мамлакатлари ўртасидаги савдо ҳажми 20 фоизга ўсди. Аммо ўзаро товар айирбошлаш ҳажмининг юқори даражадаги ўсиш суръатларини таъминлаш мақсадида божхона тартиб-таомилларини имкон қадар соддалаштириш, савдо соҳасидаги мавжуд барча тўсиқ ва чекловлар, жумладан, техник ғовларга барҳам бериш, Ҳамдўстлик маконида хизматлар бўйича эркин савдо зонасини тезроқ яратиш мақсадга мувофиқ.\nЎзбекистон машинасозлик, энергетика, электротехника, тўқимачилик, фармацевтика саноати, қишлоқ хўжалиги соҳаларида кооперацияни янада кучайтириш тарафдори. Шубҳасиз, бундай ҳамкорлик Ҳамдўстликнинг барча мамлакатлари билан фаол ривожлантирилмоқда. Боз устига, ўзаро маҳсулот етказиб беришда “яшил йўлаклар”ни кенг жорий этиш қишлоқ хўжалиги соҳасидаги самарали ҳамкорликка хизмат қилади.\nҲамдўстлик мамлакатларида ахборот-коммуникация технологиялари соҳасининг роли тобора ортиб бораётганини ҳисобга олган ҳолда, МДҲ доирасида рақамли иқтисодиётни ривожлантириш бўйича узоқ истиқболга мўлжалланган дастурни ишлаб чиқиш ва қабул қилиш ҳам муҳим масала.\nШу тариқа саноат ва қишлоқ хўжалиги соҳалари, молия секторида давлат-хусусий шериклик шартлари асосида илғор рақамли технологияларни жорий этиш, шунингдек, аҳоли ва бизнес субъектларининг қулай электрон хизматлардан фойдаланиш имкониятларини кенгайтириш бўйича қўшма лойиҳаларни амалга ошириш мумкин. Ҳудудлараро ва чегараларга яқин минтақалар ўртасида ҳамкорликни кенгайтириш муҳим аҳамиятга эга.\nХавфсизликни таъминлаш, юзага келаётган таҳдидларга ўз вақтида жавоб қайтариш мамлакатларимиз барқарор тараққиётининг ҳал қилувчи шартидир. Афғонистонда ҳануз давом этаётган қуролли можаро Ҳамдўстликка аъзо мамлакатларнинг аксарияти учун умумий таҳдид бўлиб қолмоқда. МДҲ Афғонистон муаммосини сиёсий йўл билан тезроқ ҳал этишга қаратилган халқаро саъй-ҳаракатларда муҳим роль ўйнашга қодир. Халқаро терроризм хавфининг тобора ортиб бораётгани жиддий ташвиш уйғотмоқда. Бугунги террорчилик тузилмалари катта молиявий ресурсларга, энг янги ахборот ва техника воситаларига эга, юқори даражада ҳаракатчан ва тезкордир. Ҳозирги пайтда уларнинг Яқин Шарқдан Афғонистонга, МДҲ чегаралари яқинига кўчиб ўтиш тенденцияси кучаймоқда. Мамлакатларимиз терроризм хавфини ўз вақтида ва самарали қайтариш учун ўзаро келишилган, аввало, олдиндан зарба беришга қаратилган ҳаракатларга тайёр туриши лозим.\nМДҲ маконида юзага келаётган хавфсизликка қарши таҳдидларнинг ўз вақтида олдини олиш учун таҳлилий ва тезкор ахборот билан мунтазам алмашишнинг амалдаги механизмлари доирасида самарали ҳамкорликни таъминлаган ҳолда ҳуқуқни муҳофаза қилиш органлари ва махсус хизматлар фаолиятини мувофиқлаштиришни кучайтириш муҳим. Ёшлар ўртасида радикаллашув муаммоси эътибор марказида бўлиб қолиши лозим. Шу муносабат билан таълим-тарбия, илм-маърифат, ёш авлодни ижтимоий қўллаб-қувватлаш, унинг ҳуқуқ ва манфаатларини ҳимоя қилиш, ҳаётда ўз ўрнини топиши учун зарур шароитлар яратиш борасидаги ҳамкорликни кенгайтириш зарур. ПРезидентимиз юқори санаб ўтилган барча масалалар бўйича ўз ташаббусларини илгари сурган.\nЯна бир масалага алоҳида тўхталиш жоиз. Бу МДҲ маконида мамлакатлар ўртасида амалдаги савдо режимига салбий таъсир кўрсатмайдиган принципларга асосланган тўлақонли эркин савдо зонасини шакллантиришдир. Бунда товар оқимлари тузилмасини диверсификация қилиш, ўзаро етказиб берилаётган товарлар турларини кенгайтириш ва энг муҳими, мувофиқлаштирилган ва самарали транспорт-коммуникация ҳамда тариф сиёсатини амалга ошириш улкан аҳамиятга эга. Ўзбекистоннинг изчил ривожланаётган бозори ва жадал ўсиб бораётган иқтисодиёти билан ушбу муҳим интеграция лойиҳасида иштирок этиши Шартноманинг барча қатнашчиларига ўзаро фойда ва манфаат келтириши муқаррар.\nМДҲ истиқболи ва келажаги кўп жиҳатдан бизга, яъни Ҳамдўстликка аъзо мамлакатларга ва, албатта, ҳеч бир муболағасиз биринчи навбатда, Россияга боғлиқ эканини ҳаммамиз яхши тушунамиз. Собиқ иттифоқ ҳудудидаги ҳар бир мамлакат учун Россиянинг улкан салоҳияти ва бозор имкониятлари эътиборга олинган ҳолда, бу давлат билан йўлга қўйилаётган муносабатлар ва муҳими – умумий тарихимиз, қадриятларимиз, интилишларимиз ва керак бўлса, узоқ йиллар мобайнида биз биргаликда яшаган макон алоҳида аҳамият касб этиши бугун ҳеч кимга сир эмас.\nЭнг муҳими, Россия Федерациясининг принципиал позицияси туфайли МДҲга зарурат бор-йўқлиги тўғрисидаги мунозараларга “якуний нуқта” қўйилди. Ҳамдўстлик ўзининг долзарблиги ва аҳамиятини тўлиқ исботлади. Бугунги кунда Ташкилотни янада ривожлантириш ва мустаҳкамлаш, унинг халқаро нуфузини муттасил ошириб бориш зарурлиги ҳақида аниқ тасаввур мавжуд. Бу Россия МДҲ фаолиятида, сиёсий, савдо-иқтисодий ва гуманитар соҳаларда ўзаро манфаатли муносабатларни кенгайтиришда муҳим ва асосий ўрин эгаллашини яна бир бор тасдиқлайди.\nБугун ҳаётнинг ўзи эскича ёндашувлар самарасиз эканини яққол тасдиқламоқда. Асосий эътиборни конструктив амалий ҳамкорликка қаратиш лозим. Бу борада Ўзбекистон ўз ёндашувларини жиддий мақбуллаштириш ва МДҲ фаолиятидаги иштирокига сифат жиҳатидан янги суръат бағишлашни мақсад қилиб қўйган. МДҲ Ўзбекистон учун шунчаки мулоқот, фикр алмашиш ва қарашларни солиштириш “майдони” эмас. Бу тузилма биз учун устувор соҳаларда амалий ҳамкорлик қилишнинг ғоят муҳим институтидир, Ҳамдўстликка аъзо мамлакатлар эса бизнинг доимий шерикларимиз, қўшниларимиз ва дўстларимиздир. Шу муносабат билан Ўзбекистон Республикаси миллий координатори мақомини ташқи ишлар вазири ўринбосаридан Бош вазир ўринбосари даражасига кўтарди. Шунингдек, Ўзбекистон МДҲ Иқтисодий кенгашидаги иштирокини қайта тиклади. Мамлакатимиз бир қатор устувор йўналишлар бўйича, аввало, савдо, инвестиция, транспорт, туризм, таълим ва илм-фан, шунингдек, хавфсизлик соҳаларидаги ҳамкорликни фаоллаштиришдан манфаатдор. Шу мақсадда 2021 йили “МДҲ саломатлик марафони”ни, МДҲ ижодий ва фан зиёлиларининг навбатдаги форуми доирасида “Ҳамдўстлик мамлакатлари маданий мероси” конференциясини, Мафкуравий ва ахборот соҳаларида хавфсизликни таъминлаш мавзуидаги аввал қолдирилган Халқаро экспертлар форумини, МДҲ Парламентлараро ассамблеясининг йиғилишларидан бирини Ўзбекистонда ўтказиш таклифи Президентимиз томонидан илгари сурилди.\nБир сўз билан айтганда, Собиқ иттифоқ қулашидан постсовет интеграциясигача бўлган ўтиш даврини расмийлаштирган ташкилот – Мустақил Давлатлар Ҳамдўстлигининг 30 йиллик юбилейигача салкам икки йил қолди. Умумий маконимизда содир бўлган ижобий ўзгаришларни кўриш учун махсус “оптика”дан фойдаланиш шарт эмас. Ҳамдўстлик формати очиқ-ойдин сиёсий-иқтисодий ва янада кескин можароларнинг ва ҳатто у пайтда эндигина шаклланган ёш миллий давлатлар ўртасидаги ҳарбий соҳадаги келишмовчиликлар салоҳиятини камайтириш орқали собиқ иттифоқ республикалари ўртасидаги аввалги алоқалар тўхтатилишини, кутилгандек бўлмаса-да, расмийлаштириб берди.\nУмумий совет уйи югослав сценарийсидан-да кучлироқ қулаши мумкин эди. Ҳарбий можароларнинг тўртта йирик ўчоғи (Молдова, Грузия, Озарбайжон ва Тожикистондаги фуқаролар уруши) мавжудлигига қарамай, ташкилот ҳаётий муҳим иқтисодий алоқаларни сақлаб қолиб, сиёсий буфер ролини ўтаб берди. Қолаверса, айнан МДҲда илгариги иқтисодий-хўжалик алоқаларни қўллаган ва шунинг баробарида, янги ҳуқуқий макон ва суверенитетни тасдиқлаган янги иккитомонлама шартномалар амалда тадбиқ этилди. Бундан МДҲнинг иккинчи роли келиб чиқади: мавжуд асосий макон ва эркинликларни сақлаб қолиш. Энг аввало, ҳаракатланиш эркинлиги – МДҲ ичида визасиз сафар қилиш, ҳеч шубҳасиз, янги меҳнат бозорларини вужудга келтирди ва иқтисодиёти энг суст бўлган мамлакатларни ўз вақтида қўллади.


Атама ўзгариши керак — Ishonch Gazetasi\nАтама ўзгариши керак\nКўплаб зиёлилар ташаббусни қўллаб-қувватламоқда\nБир муддат олдин ушбу мавзу кўтарилгач, кўпчиликда турли фикр-мулоҳазалар пайдо бўлди. Ҳамонки, мавзуга муносабат билдирилаётган экан, демак эҳтиёж мавжуд. Мавзу доирасида таниқли олимлар, ёзувчилар, шоирлар, бир сўз билан айтганда, миллатимиз жонкуярлари билан суҳбатлашдик.\nЁзувчи, таржимон ва шоир Шукрулло: «Бу атама аллақачон ўзгариши керак эди. …Ўзингни-ўзинг ҳурмат қилмасанг, бошқа биров ҳурмат қиладими?».\nАкадемик Бахтиёр Назаров: «Ҳозирги кунда ишлатилаётган «фуқаро» атамаси ўзбек халқига мос келмайди. Қилаётган ишларингиз жуда яхши, бироқ таклифингизни халқимиз қўллаб-қувватласа, натижага эришилади. Маслаҳатим, мақолалар чоп этаётганингизда, расмий ҳужжатларда, оммавий ахборот воситаларида ва ёзувчилар асарларида фуқаро атамасини халқимизга нисбатан қўлламасликни тавсия қилинг. Биринчи навбатда, шунга эришилса, бу атама ўзгариши мумкин. Бир неча йил аввал фуқаронинг маъносини кўпчилик билмасди, ҳозирда эса салбий маъноси анча тарқалди, халқимиз уни истеъмолдан чиқазиб ташласа, ўрнига «бек(а)»ни қўллаш мумкин бўлиб қолади. Бу сўз «фуқаро»нинг акси бўлиб, халқимизга ижобий таъсир кўрсатади».\nПрофессор Қозоқбой Йўлдош: «… Халқни «фуқаро» деб аташ ҳақиқатдан ҳам нотўғри иш бўлган. Ҳозирги кунда айбдорларни изламасдан, уни ўзгартириш лозим. Сиз таклиф қилаётган ва таъриф берган «бек(а)» варианти тўғри танланган деб ўйлайман».\nЎзбекистон халқ ёзувчиси Муҳаммад Али: «… «Фуқаро» атамасини қўллашда хатога йўл қўйилди. …Сиз таклиф қилаётган «бек(а)» деганда шу заминнинг ўғли, қизи, мулкдори, ҳимоячисининг назарда тутилиши инсонларга ғурур бағишлайди ва ишонаманки, бу атама келажакка олға интилишимизга катта мадад беради».\nЎзбекистон халқ ёзувчиси Худойберди Тўхтабоев: «Фуқаро» атамаси масаласидаги тортишувларни жуда кўп эшитганман ва ҳар доим у сўзга қарши бўлганман. Бироқ шу пайтгача унинг дунёвий ва диний илм билан чуқур асосланганини эшитмаган эканман. Бу масала миллатнинг ор-номуси, ғурурига тўғридан-тўғри боғлиқ. Сизга қандай қилиб ташаккур билдиришга сўз топа олмаяпман. Халқимизнинг бундай аталиши жуда катта хато. Сиз таъкидлаётганингиздек, халқимиз шу заминнинг бек ва бекаларидир».\nЎзбекистон халқ ёзувчиси Тоҳир Малик билан учрашув жуда қизиқарли бўлган эди. «Мен «фуқаро» атамасини жуда-жуда ёмон кўраман. Баъзилар фуқарода камтарлик, камсуқумлик фазилатлари мавжудлигини таъкидлашади. Билмадим, қаердан олинган бу фазилатлар. Аслида эса, бу сўзнинг ҳеч қайси бир луғатда учрамайдиган «камтарлик, камсуқумлик» ва ҳ.к. фазилатлари тилимизга қаердан олиб кирилганлигини ҳеч ким, ҳатто шу сўзни ишлата ётганлар ҳам аниқ билишмайди. Аллоҳнинг олдидаги фақирлик бу умуман бошқа нарса. Фақир бу – камбағал, ғариб, бечора эркак киши дегани. Европа мамлакатларида фақир деганда кўчманчи сеҳргарларни, оғир юк кўтариб, оғриққа чидамлилигини кўрсатиб оммани ҳайратга солувчи кишиларни тушунишган. Шу сўзнинг кўплик шакли «фуқаро» бўлади. Халқни бундай даражада камситиш мумкин эмас. Бу тўғрида мен кўп гапирганман. Хайрли ишга қўл урибсиз. Мен сиз томондаман, чунки халқимизни шундай атаб шармандалик бўлган воқеаларнинг гувоҳи бўлганман. Яқинда «Бек ва бекажон» номли китобим чиқиб қолиши мумкин, ҳали тугатганим йўқ. Шу китобга сиз билан бўлган суҳбатни ҳам киритаман. Насиб қилса, бу атаманинг ўзгарганини кўрармиз». Баъзи олимларда «Фалон профессорнинг розилигини олиб келинг, ундан кейин мен ҳам сизни қўллаб-қувватлайман» ва «мен фуқаро бўлиб туғилганман, фуқаро бўлиб ўламан» деган фикрларнинг пайдо бўлиши кишини ҳайратга солади. Кўплаб зиёлилар, жамоатчилик бекордан-бекор «фуқаро»га қарши эмасдир. Демак, дўппини олиб қўйиб, бир қарорга келиш пайти аллақачон келганлигини англаш фурсати етди. Наздимизда, бу атама ўзининг юртимиздаги салбий вазифасини адо этиб бўлди.Кимлардир томонидан билимсизлик оқибатида, пала-партиш равишда ишлатилиб кетилган ва халқимиз руҳиятига салбий таъсир қилувчи сўзни ўзгартириш давлатни ва халқни қўллаб-қувватлаб, буюк келажагимизни яратишда Президентимиз кўрсатаётган йўлдан юраётганимизни кўрсатади.\nҚозон шаҳрида “Ўзбек киноси кунлари” бўлиб ўтади


ДИНИЙ ЭКСТРЕМИЗМ ВА ТЕРРОРИЗМ ТИНЧЛИК ВА ТАРАҚҚИЁТ ДУШМАНИ — Zamaxshariy.uz\nЛекин бу тараққиётга рахна солишга уринаётганлар, унинг сабабларидан бири бўлган тинчликни йўқ қилишга уринмоқдалар.\nМана шундай тараққиёт ва тинчликка катта бир тўсиқ бўлаётган нарса албатта бу экстремизм ва терроризмдир.\nХалқаро террорчилик ҳаракати жахон ҳамжамиятининг диққат-эътиборидаги муҳим масалалардан биридир. Зеро, бу иллатга бархам берилмас экан, тинчлик ва барқарорликка путур етаверади.\nМуқаддас динимизда зўравонлик, босим ўтказишнинг хар қандай кўриниши тақиқланади, халқлар ўртасида эзгулик, бағрикенгликни ва тинчликни мустахкамлашга чақирилади. Қуръони Каримнинг “Бақара”сурасида Аллох таоло бандаларига “Эй, иймон келтирганлар! Исломга тўлиғича киринг. Ва шайтоннинг изидан эргашманг. Албатта, у сизга очиқ душмандир. (208-оят. “Бақара” ) дея амр этади.\nБандаларнинг бир-бирига босим ўтказишлари, зулм-зўравонлик кўрсатиш, ер юзида бузғунчилик қилишлари ҳам динимизда қаттиқ тақиқланади. Қуръони каримда бу ҳақда шундай мархамат қилинади: “Аллоҳ билан ахд боғлаганларидан кейин уни бузадиган, Аллоҳ боғланишига буюрган нарсаларни узадиган ва ер юзида бузғунчилик қилиб юрадиган кимсалар ҳам бор, улар учун (Аллоҳдан) лаънат бўлур ва улар учун нохуш диёр (Жаханнам) бордир.” (Раъд.25)\nБу эса, Ислом дини таълимотининг нотўғри талқин қилинишига, эзгуликка чақирувчи муқаддас динимиз шаънига ноўрин таъна тошлари отилишига олиб келмоқда. Ваҳоланки, “ислом” сўзининг ўзаги “салом” сўзидан олинган. Яъни, тинчлик ва саломатлик маъноларини англатади. Учинчи маъноси – итоат. Яъни, Аллоҳ ва Унинг Расули (с.а.в.) кўрсатмаларига амал қилиш ҳаракатида бўлиши лозим, деган хулоса чиқади.\nИслом дини нафақат инсоннинг ўзи, балки ўзга одамларга, ҳатто наботот ва ҳайвонотга, қўйингки, барча мавжудотга нисбатан раҳм-шафқатли ва меҳрибон бўлишга чақиради. Зўравонлик, қўпорувчилик ва тажовузкорликни у ҳеч қачон оқлаган эмас ва оқламайди ҳам. Қуръони каримнинг Моида сураси 32 — ояти мазмунида шундай дейилади: “Кимки бирон жонни ўлдирмаган ва ерда бузғунчилик қилиб юрмаган одамни ўлдирса, демак гўё барча одамларни ўлдирибди ва кимки унга ҳаёт ато этса, демак, гўё барча одамларга ҳаёт берибди”.\nИслом дини урушни бало ва офат деб билади. Ёв билан тўқнашув фақат мудофаа мақсадида бўлишига рухсат беради. Ислом дини ёвузликка қарши курашда ҳам адолат ва инсонпарварлик меъёрларидан ташқари чиқиб кетмасликка буюради. Дин ва миллатидан қатъий назар, тинч, осуда яшаётган халқларга нисбатан тажовузкорлик қилмасликка ундайди. “Бақара” сурасининг 190-ояти мазмунида “Сизларга қарши жанг қилувчилар билан Аллоҳ йўлида жанг қилингиз ва (лекин) ҳаддан ошмангиз. Зеро, Аллоҳ ҳаддан ошувчиларни ёқтирмагай” дейилади.\nДинимизнинг тинчликсевар, мўътадил таълимот эканлигини, у ҳеч қачон қон тўкиш, уруш оловини ёқишни ёқламаслигини бутун жаҳон аҳли яхши билади.\nИслом билан террорни бир-биридан ажратиш фурсати етди. Бугунги кунга келиб, юртдошларимиз ҳам уларнинг асл мақсадларини билиб олдилар. Дин нима-ю, дин номидан иш олиб бориш нима эканлигини жуда фарқига бориб етишди. Ҳукумат ислом, мусулмонлар ва диний қадриятларга эмас, экстремизм, террорчилик ва ақидапарастликка қарши мавжуд қонунларга амал қилган ҳолда кураш олиб бораётганини кенг афкор омма тушуниб етди. Дунёвийлик айрим ақидапараст кимсаларнинг даъволаридан фарқли ўлароқ, асло даҳрийлик эмас.\nШулардан хулоса қиладиган бўлсак экстремизм ва терроризм чегара билмас бир офатки улар хар қандай ривожланган тарақиётнинг йўлига ғов бўлади.\nВатанимиз равнақи ва тараққиёти эса тинчлик ва барқарорликда эканини унутмайлик.\nБоғот тумани “Абдол бобо”масжиди имом-хатиби\nPrevious Post:ВЕРТУВАЛ ЎЙИНЛАР ВАСВАСАСИ\nNext Post:МАЪНАВИЙ БАРҚАРОРЛИККА ТАҲДИДЛАР


Норозилик намойишларда мингга яқин киши қўлга олинди – Қозоғистон Бош прокуратураси - 13.06.2019, Sputnik Ўзбекистон\nНорозилик намойишларда мингга яқин киши қўлга олинди – Қозоғистон Бош прокуратураси\nҲозирги вақтда Нур-Султонда 80 киши, Олма-отада 100 киши ҳибсда қолмоқда. 13.06.2019, Sputnik Ўзбекистон\n12:06 13.06.2019 (янгиланди: 12:08 13.06.2019)\n© Sputnik / / Тимур БатыршинЗадержание участников несанкционированных митингов в Казахстане\n© Sputnik / / Тимур Батыршин\nҲозирги вақтда Нур-Султонда 80 киши, Олма-отада 100 киши ҳибсда қолмоқда.\nТОШКЕНТ, 13 июн – Sputnik. Нур-Султон ва Олма-отада рухсат этилмаган митинглар давомида мингга яқин киши қўлга олинди. Бу ҳақда Қозоғистон Бош прокуратураси жамоатчилик манфаатларини ҳимоя қилиш хизмати бошлиғи Сапарбек Нурпеисов маълум қилди.\n“Қозоғистон икки шаҳарда ноқонуний акцияларда иштирок этгани учун 957 киши қўлга олинди, улардан 670 киши маъмурий қамоқ, 115 киши жарима, 172 киши огоҳлантирилди”, - деди прокуратура вакили.\nҲозирги вақтда Нур-Султонда 80 киши, Олма-отада 100 киши ҳибсда қолмоқда, шунингдек суд қарорига асосан 311 киши қўйиб юборилди.\nҚозоғистон икки шаҳридаги митинглар\nСайлов кунлари Нур-Султон ва Олма-отада митинглар ўтказилди. 9 ва 10 июнь кунлари шу икки шаҳарда 700 га яқин киши қўлга олинди. Тартибсизликлар давомида уч нафар полиция ходими жароҳатланди.\nБош прокуратурада қозоғистонликларни қонунчиликка риоя қилиш ва рухсат этилмаган акцияларда иштирок этмасликка чақирди.\n12 июн куни Токаев митинглар ўтказилган жойларга тасодифан бориб қолган, айбсиз бўлган одамларни қўйиб юбориш ҳақда топшириқ берди.


Аъзамхон Қозихўжа. “Ҳайрат-ул аброр” ҳайратлари - www.ziyouz.uz\nБош саҳифа Илм ва фанАдабиётАъзамхон Қозихўжа. “Ҳайрат-ул аброр” ҳайратлари\nЧоп этилган 03.10.2017 29.03.2017 МуаллифZiyouz.uz\nҚайғулиғ ўлтирмиш эрди Боязид,\nСўрди ғами кайфиятин бир мурид.\n“Хамса” достонларининг биринчиси “Ҳайрат ул-аброр”даги аввалғи мақолотга бағишланган ҳикоят ана шундай бошланади. Бунда қайғу шайх Боязид ҳол тақозоси бўлиб, мурид тушиниб етмайди ва қайғунинг ўзини эмас, “ғами кайфиятин” сўрайди. Кайфият асл эмас, аразий тушинча, мақулот ул-ашара (ўнта категория)дан бири ҳисобланади. “Шарҳу Товалиъй”да, кайфият билан ҳол ўртасида фарқ борлиги, кайфият ҳолдан аввал келувчи ҳодиса эканлиги айтилган. Кайфият иккига бўлинади: нафсоний (руҳий) ва жисмонийга. Соғлик, касаллик, идрок нафсоний кайфиятга кирганидан, демак, ғам ҳам руҳий кайфиятни ифодалайди. Мутакаллим фасоҳатидаги малака ҳам кайфият билан боғлиқ. Аниқроғи, малака ҳам кайфият жумласидан. Балоғат эса фасоҳатдан кўра юксакроқ босқич. Агар Навоий фасоҳат босқичида қолиб кетганда ҳам бир қадар истеъдодли шоирлар қаторидан жой олган бўлар, бироқ фақат даҳо санъаткорлар кўтариладиган сўзнинг иъжоз мақомига чиқмас эди. Чунки сўз, сўзловчи ва тингловчи ўртасида кечаётган ҳодисотлар уммонида кезаётган муаллиф ҳар бирининг ҳол тақозосини кўрибгина қолмасдан уларни муносиб ўринга қўя билиши ҳам лозим. Маъно-мақсадни фасиҳ лафз билан ифодалай олишга қодир малака фасоҳат дейилади. Ҳол тақозосига муносиб тарзда гапириш эса балоғат саналади. Бунда муқтазои ҳолга мутобиқ равишда сўзларни ўз ўрнида ишлата билишдан ташқари башарни ожиз қолдирувчи юксак мақом ҳам эътиборли. “Балоғат илми”ни жуда яхши билган Навоий бу ўринда мурид фақат кайфиятни, аслни эмас, аразни сўраши мумкинлигини эътибордан қочирмайди. Шайхнинг муқтазои ҳоли жуда юксак, қайғуси ҳам шунга яраша. Келиб кетувчи кайфиятлардан фарқли ўлароқ Боязид қайғуси моҳиятдан дарак беради. Моҳият эса малака билан ҳосил бўлмайди. Тўғри, қайсидир даражада малака ҳам аҳамиятга эга. Лекин моҳиятни англаш туғма сифат. Яна-да тўғрироғи, Яратганнинг инояти. “Уларнинг кўплари ақлини ишлатмайдилар”, “Уларнинг кўплари тушунмайдилар”, “Уларнинг кўплари фосиқдирлар”, “Уларнинг кўплари инкор қилувчидирлар”, “Улардан кўплари имон келтирмайдилар”, “Ҳақиқатда Биз жин ва инсдан кўпларини жаҳаннам учун яратдик” деган оятлар хусусида фикр қилсак Боязид қайғусини ва бу қайғуни мавзуга айлантирган Навоийни қайсидир даражада тушиниб етамиз. Ўша кўплар қаторида бўлиб қолиш Боязид қайғуси. Лекин Навоий бу фикрни шундай яланғоч тарзда айтиб қўймайди. Санъат ўз вазифасини адо этишга киришади. У образлар орқали, мулоқотда ўз ифодасини топади. Жонли мулоқот, суҳбат, баҳс инсониятнинг сўз тарихида ўзгача бир ўрин эгаллайди. Йигирманчи аср ғарб адабиётшунослари, хусусан, Михаил Бахтин “Диалог назарияси”ни янгича қарашлар билан бойитди. Унга кўра, ҳар қандай фикр, гап, сўз мулоқотда пайдо бўлади. Фикр ўзидан олдинги муносабатга жавобан дунёга келади. Бахтин қарашларини тафсилотлари билан бериш мақола имкониятидан ташқари бўлгани учун асосий мақсадга ўтамиз. Оврўпа адабиётшунослари кашфиёт ҳисоблаган ва йигирманчи асрда келинган диалог ҳақидаги тўхтамлар мусулмон шарқи учун анча аввал маълум бўлган тушунчалар эди. “Балоғат илми” олимларининг муқтазои ҳол ҳақидаги қарашлари билан танишганимизда М.Бахтин фикрлари билан типологик ўхшашликни кўришимиз мумкин.\n“Балоғат илми”да Сакокий мазҳабига кўра биринчи хабар “хабардан зеҳни ҳоли мухотабга” қаратилади. Бунда мутакаллим мақомида баъзан муаллиф ўзи турса, баъзан муаллиф асар қаҳрамонларидан бирини сўзловчи мақомига лойиқ топади. Баъзан эса қаҳрамонда яшаётган муаллиф сўзлари билан қаҳрамон руҳиятининг ифодаси ўлароқ дунёга келган сўз ўртасида шундай қоришиқлик вужудга келадики, бу иккилик орасида сўз сарҳадлари ўз чегарасини йўқотади. Юқоридаги: “Қайғулиғ ўлтирмиш эрди Боязид” мисрасида айнан шундай қоришиқликни кўриш мумкин. Биринчи хабардан сўнг муридда, шу билан бирга тингловчида ҳам муайян савол пайдо бўлади. Шайхнинг муқтазои ҳолидан анча қуйи мақомда турган мурид “ғами кайфиятини” сўрайди. Жонли саволга берилган жонли жавоб эса буюк санъат асарини вужудга келтиради. Ҳақиқий гўзал санъат асарининг сюжети одатда жуда оддий. Айтарли қизиқувчан ўқувчини ўзига тортадиган воқеага арзигулик ҳеч нарса бўлмайди. Қайғули ўтирган шайхни кўриб мурид савол беради. Шайх унга жавоб қайтаради. Мурид яна саволни давом эттиради. Шайх яна жавоб айтади. Кейин савол-жавоб асносида туғилган фикрни муаллиф хулосалайди. Икки киши ўртасида кечган бир диалог ва бу диалогни бизга тақдим этаётган муаллиф қиёфаси… Авж пардаларида тор чертувчи санъаткор учун етарли ҳодиса. Ортиқча тафсилотлар ҳаммаси ташланади ва энг керакли деб билган кечинмалар ажратиб олинади. Сараланган сўзлар воситасида ўқувчи кўз ўнгида манзара чизилади. Ажратиш ва саралаш ижодкор салоҳияти неларга қодирлигидан дарак беради. Бунда воқеа-ҳодисалар босимига қарши тура олган муаллифни олмос доналарини муайян шаклга келтириш учун шафқатсизлик билан йўнаётган заргарга ўхшатиш мумкин. Яхши кўрган нарсадан воз кечилмагунча яхшиликка етиб бўлмайди. Нимани айтиш эмас, қандай айтиш, қандай кўрсатиш муҳим. Ҳодисалар шиддати зоҳирий шаклда эмас, моҳиятда юз беради. Мурид талабига жавобан айтилган Боязид жавоби ўзининг юксак мақоми билан ажралиб туради:\nПир тўкиб ашку чекиб ўтлуғ оҳ,\nДедиким: “Бу ғам ишим этмиш табоҳ,\nКим бу жаҳон ичраки, элдур ғулу,\nЭл тўла, аммо кишидиндур хулу.\nҲар кишига хуш кўринур ўз иши,\nБир киши йўқким, деса бўлғай киши.\nМунда киши борини билмон яқин,\nБор эса, ўтганлар аро бор экин”.\nБу жаҳон ичра эл кўп, одам кўп, лекин кишидан холи. Киши ким ўзи? Эркак маъносида келувчи, аёлнинг зидди бўлган кишими ёки бошқачароқми? Бундай саволга кейинги мисрадан бир қадар жавоб оламиз: “Ҳар кишига хуш кўринур ўз иши”. Демак, кишидан мурод, умуман, инсон. Инсонларга ҳамиша ўз ишлари хуш кўринади. Бу умуминсоний сифат. Бу ҳолат биз юқорида келтирган оятларга тўлиқ мос келади. Киши дейишга арзигулик бирор кимсанинг йўқлиги, бўлса ҳам ўтганлар аро бор эканлиги қайғу-ғамнинг сабаби. Лекин мақсад ҳали тўлиқ очилгани йўқ. Сабабнинг сабаби кўрсатилмади. Фақат ғамнинг кайфияти ҳақида сўз кетди. Моҳият мурид кўзларидан яширин. Унинг кўзларидан пардани тортиш учун яна савол керак. Бу саволга энди инкор ҳам қўшилади:\nСўрғувчиға зоҳир ўлиб изтироб,\nДедики: “Эй хуршеди олижаноб,\nЭлда киши йўқ демак ўлди сўзинг,\nДохил эмассенму бу элга ўзинг?\nГарчи мурид кўзларидан моҳият яширин бўлса-да, унинг муқтазои ҳоли ҳам анча юксак мақомда. Шунинг учун ҳам у пир сўзларининг инкорига киришади. Бу инкорда мутафаккирларни ўйга толдирадиган аччиқ ҳақиқат мавжуд. Пир “хуршеди олижаноб”лик мақомига кўтарилган эса-да, мана шу элнинг фарзанди, мана шу элнинг бир жузъи. Ундан айро эмас. Унинг ичидаги ҳодиса. Мурид Боязиднинг: “Эл тўла, аммо кишидиндур хулу”, деган сўзларига эътибор қаратади, лекин кейинги сўзлар моҳиятини англаб етмайди. Аслида, “Ҳар кишига хуш кўринур ўз иши” мисрасида эл ҳақида ҳамма гап айтиб қўйилган эди. Ҳамма ўзи билан ўзи овора. Ҳар кимга қилаётган иши чиройли кўринади. Дунё матоси учун елиб югуради. Ҳаёти-дунё алдовларига учиб, умр ўтказади. Булар ҳаммаси синов эканлигини унутиб қўяди. “Бунда киши борини билмон яқин” жумласидаги “ЯҚИН” сўзига эътибор қаратсак, Боязид асл мақсадни ҳам айтганлигини ва мурид англаб етмаганини билишимиз мумкин. “Яқин” сўзи араб тили луғатларида бизнинг ҳозирги лафзимиздаги узоқнинг зидди бўлган мазмундан фарқли ўлароқ – шак-шубҳасиз, ҳақиқий имон, ишонч маъносида келади. Демак, яқин киши, бу – шак-шубҳага берилмасдан ҳақиқий имон келтирган инсон. Мисранинг мазмунини эса қуйидагича шарҳлаш мумкин: бизнинг замонимизда ҳақиқий имон эгаси борлигини билмайман. Имон ва инкор ўртасида тинимсиз кураш давом этмоқда. Лаънатланган ва муҳлат берилган махлуқ ўнгу сўлимиздан, орту олдимиздан келиб, бизларни адаштириб юбориш билан банд. Бу азалий курашдан ким ғолиб чиқади? Билиб бўлмайди. Ғолиблар бу дунёда ҳали аниқланганича йўқ. Чунки дунё охирига етмади. Бўлса ҳам ўтганлар орасида бордир. Лекин бу ҳам бизга маълум эмас.\nТабиийки, муриддаги малака ва энг асосийси, туғма иқтидор Боязид муқтазои ҳоли даражасида эмас. Бироқ ўртадаги мулоқот бир томондан мурид камолига хизмат қилса, иккинчи тарафдан асар муқтазои ҳолини иъжоз мақомига кўтариш учун керак. Муридни инкор қилувчи мақомига қўйган муаллиф “Балоғат илми” қоидаларига амал қилган ҳолда, инкорнинг инкорини Боязид тилидан давом эттиради:\nШайх деди: “Эй иши гумроҳлиқ,\nТопмағон иш сирридин огоҳлиқ.\nМен доғи юз минг мени саргаштадек,\nАшки боғир қониға оғуштадек.\nБўлмаса имон била кетмак иши,\nАнглаки, они деса бўлмас киши.\nМоҳиятни англаб етмаслик, келиб кетувчи кайфиятлар исканжасида яшаш, имонни ҳам булар қаторида санаш гумроҳлик. Зеро имон асл ҳодиса. Имонсизлик эмас, балки имон келтиргандан кейин имонга бепарво бўлиш, ҳар бир нарса ҳодисаларга имондан келиб чиқиб назар ташламаслик гумроҳлик. Охир оқибат бу бепарволик натижасида ҳаёти дунёга берилиш, орзу ҳаваслар билан алданиб қолиш юз беради. Дунё жилвалари ҳеч бир кимсани четлаб ўтмайди. Ташқаридаги мусаффо осмонни кўриб, тоза ҳаводан нафас олиш учун жимжимадор нақшлар билан безалган пардалар тўсқинлик қилади. Парданинг ортида асл ҳаёт борлигини кўриш учун эса мустаҳкам имон керак. Дунёнинг сўнгги бекатида тушаётган одамда имон номли ҳужжат бўлмаса, уни киши дейиш мумкин эмас. Бу ўринда Навоий араб тилидаги “ман амана” дегандаги “ман” сўзини киши деб таржима қилади ва ундан унумли фойдаланади. Оят ва ҳадисларда келувчи бу иборани “имон келтирган киши” дея ўзбекчалаштириш мақсадга мувофиқ. Кейинги мисралар эса ушбу моҳият шарҳи ўлароқ келади:\nОлам аро мунча сиғору кибор,\nМен бўла-ю, сен бўлу ҳар кимки бор,\nБорча бу ғам тиғидин афгорбиз,\nБорча бу мотамға гирифторбиз.\nСўнгги бекатда, охирги лаҳзада бу сўзни айтишга ким қодир? Денгиз устига бостириб келаётганини кўрганда, қўрққанидан имон калимасини айтган Фираъвнни ҳам имон билан ўтди дейиш мумкинми? Бир умр амал қилиб, имон калимасини тилдан қўймай яшаган, сўнгги лаҳзада эса бу сўзни айта олмай қолган улуғ шайхлар-чи? Салла-ю чопон кийиб, зулмга фатво берганларчи? Динларини бекорчи гапга айлантирганлар, яхшилик ҳақида сўзамоллик қилиб, яхшиликдан юз ўгирганлар хусусида нима дейиш мумкин? Улуғ шайхлар, қавм йўлбошчилари, оддий одамлар, булар орасида сен ва мен барча-барча инсонлар, қай бири ҳаётининг сўнггида имон келтирган киши мақомида дунёдан ўтади? Ҳақиқий ғам-қайғу мана шу! Ким бу ғам тиғидан қайғуга тушмаса, мотам тутмаса уни яқийн киши деб бўлмас. Табиийки, Боязиднинг муқтазои ҳоли жуда юксак. Шунинг учун ҳам у нозик бир нукта ҳақида сўзлайди:\nКим ичи бу ғуссада қон бўлмади,\nКимсага бу нукта аён бўлмади,\nКим чу видоъ айлагуси жон анга,\nҲамраҳ ўлур йўқса йўқ имон анга,\nЧунки жаҳон аҳлига бу бўлса ҳол.\nСўздаки дебмен не маҳалли савол.\nМоҳиятни англаганлар бу қайғудан қон ютади. Моҳиятни англаш бир томондан саодат сари етакласа, иккинчи тарафдан танланганлик жуда оғир юкни юклайди. Юкни сўнгги манзил сари кўтариб бориш машаққатини ҳис эттиради. Ўнгу сўлдан, орту олдиндан келиб, васвасага солувчи, муҳлат берилган шайтоннинг ҳийлаларини кўрсатади. Ҳийлалар ҳар қадамда, ҳар лаҳзада бизларни тўғри йўлдан оздиришга қаратилган. Фақат танланган солиҳ бандаларгина бу ҳийлаларга, нафс қутқуларига учмасдан охирги бекат сари секин-аста яқинлашиб боради. Бу йўлда қийинчиликлардан кейин енгилликлар билан синов бошланади. Дунё бор тароватларини намойиш этади. Обрў, амал, машҳурлик баъзан киши кўзини кўр қилиб қўяди. Қийинчиликларга сабр этганлар, кенгчилик, енгилликда сабр қилишга ожиз бўлиб қолади. Шайх Боязид қайғуси ана шундан. Зеро, муриднинг: “Кей фалак авжида хироминг сенинг,\_\_ Арш фазоси уза гоминг сенинг”,– дейишидан омманинг Боязидга қандай муносабатда эканлиги кўриниб турибди. Шайх машҳурликнинг жуда юксак палласига кўтарилган. Одамлар, кўпинча, машҳурликнинг кўр мухлислари сифатида ўзларини намоён этадилар. Илоҳий ўлчов инсоний ўлчовлардан аксар ҳолларда фарқ қилади. Баъзан одамлар тасаввуридаги буюк ишлар илоҳий тарозида арзимас, баъзан башар хаёлидаги қийматсиз нарса арш ўлчовларида жуда улуғ бўлиши мумкин. Имон ана шундай, Яратгувчи назарида энг улуғ сифат, дунёвий кимсалар наздида эса ҳеч нарса. Ҳатто имон келтирганлар ҳам ҳаёти-дунё матоси олдида ўзлигини йўқотади. Қутқу васвасаларга учади. Роббисининг огоҳлантиришларини унутади. Ким имон моҳиятини англаб, яқийн имон эгасига айланса, жон чиқар пайтида имони унга ҳамроҳ бўлади. Киши агар бундай даражага эришмас экан, имон ундан узоқлаб кетади. Сўнгги лаҳзада имон калимасини зикр этиш шунча қийинлашади.\nНиҳоят Навоий бу кичик ҳикояни икки босқичда якунлайди. Биринчиси,\nЁраб ўшал туҳфани охир нафас,\nАйла Навоий ила ҳамроҳу бас.\nҚуллиғингга маҳкам эт имонини,\nАйлагил имонидек аймонини.\nЯъни, сўнгги лаҳзада айтилувчи имон туҳфасини, охир нафасда имон билан ўта олиш бахтини насиб эт. Навоийга имонини ҳамроҳ қил. Бунинг учун эса умр давомида қул қуллигини бўйнига олиб, Яратгувчидан келган буйруқ ва қайтариқларга амал қилмоғи лозим. Туҳфани уни қадрига етганлар билади. Танланганлар уни асраб-авайлаб сўнгги манзил сари олиб борадилар. Шундай замонлар бўладики, бу туҳфа мисоли бир чўққа айланади. Кўтарганларнинг қўллари куяди. Шундай замонлар бўладики, бу туҳфани кўтарганлар Иброҳим алайҳиссаломдек оловга ташланади. Яқийн имон соҳибларигина бу туҳфани охирги нафасгача сўнгги манзил сари кўтариб бора оладилар. Бу туҳфани қўлдан тушириш жаҳаннам сари етаклайди. Навоий қаҳрамонлари ҳаётнинг энг қайноқ жойидан, абадий кураш майдонидан олинади. Зеро инсон ва шайтон ўртасидаги кураш то қиёматгача давом этади. “Энди ерга тушинглар, то қиёматгача бир-бирингизга душмансиз”, – деган оят шундан хабар беради. Имон ва имонсизлик, азалий умуминсоний муаммо. Бу муммолар ечими жуда содда, айни пайтда, ҳаддан ташқари мураккаб. Ижодкор шахс, қанчалар талант соҳиби бўлишидан қатъи назар, умуминсоний муаммоларга илоҳий ечимлар билан ёндашмас экан унутилишга маҳкум. Бундай ижод, Навоий тили билан айтганда: “Худ асру беҳуда заҳмат бўлғай”. Шайх Боязид ҳақида кўплаб ривоятлар мавжуд. Лекин Навоий талқинидаги Боязид бошқа ривоятлардаги Боязиддан ўзгача бир мақоми билан ажралиб туради. Бунда Навоий мулоқотдан унумли фойдаланади ва ўзи ҳам бу мулоқот иштирокчисига айланади. Бир томондан, “Ё Рабб” дея Яратувчи билан мулоқотга киришса, иккинчи тарафдан, ўқувчи билан диалогга киришади. Инсоннинг Роббиси билан кечадиган мулоқоти, асосан, ички диалогда юз беради. Бу мулоқот матнга муҳрлангач эса ўқувчи билан мулоқот бошланади. Тингловчида ҳайрат, тушунмаслик, баҳсни вужудга келтиради. Навоийнинг ҳар бир асаридан, ҳатто ғазал ва рубоийларидан ҳам Боязид ва мурид ўртасида кечган мулоқот шаклининг ҳиди келиб туради. Албатта, Навоий бунда ўз замонидаги назарий билимларга суянган. Навоий давригача Балоғат илми Шайх Абдулқоҳир Журжоний, Сакокий, Қазвиний, Тафтазоний китобларида тўлиқ тизим сифатида шаклланиб улгурган эди.\nЯкунловчи икки босқичдан иккинчиси:\nСоқий, ўлибмен, майи имон кетур,\nЖисмима имон майидан жон кетур.\nҚуйма бу кун жомима даврон майи,\nЖоним ол, оғзимға қуй имон майи.\nБу ўринда, мазмун ҳам Навоий ижодининг бош ғояси нимадан иборат эканлигини яққол кўрсатиб турибди: Эй Соқий, мен ҳаёти-дунё ташвишларидан, жилваларидан, васвасаларидан ўлиб бўлдим. Унинг қутқулари мени адо этди. Менга имон майини келтир ва бу имон билан ўлик танамга жон киргиз, зеро имонсиз тирикликнинг ўлимдан фарқи йўқ. Бу кун кўнглимни дунё орзу-ҳаваслари, айланиб турган даврон машҳурликлари-ю бойликлари билан эмас, имон нури билан тўлдир. Чунки даврон ўз номи билан айланиб тургувчи. У тўхтаб қолмайди, фақат ундан топилган имон лаҳзаларигина абадиятга дахлдор. Шундай экан, жон нима ўзи? Уни кўтариб юрган жисм-чи? Жисмимга имон майидин жон келтир, яъни имон билан уни тирилтир! Жонимни олар пайтингда, жоним олу оғзимга имон майини қуй! Жонсиз жисм қандай йўқликка маҳкум бўлса, имонсиз жон ҳам шундай кераксиз. Бунда зоҳиран имон калималарини айтиб, қалбида туймаганлар билан имон кўнгилдалигини билдириб, амал қилмайдиганлар ўртасида катта фарқ йўқ.\nАвж пардаларига кўтарилган бу мисралар ҳол тақозосининг жуда юксаклигидан дарак беради. Муқтазои ҳолга муносиб равишда мақом ҳам жуда баланд. Айни пайтда, бу кичик ҳикоядаги якунловчи мисралар “Ҳайрат ул-аброр”нинг умумий руҳига, яна-да тўғрироғи, “Хамса” достонлари бир бутунлигига боғловчи вазифасини ўтайди. Эътибор берсак, бўлимлар сўнгида, ҳайратлар ҳадди аълосига етганда муаллиф мана шундай соқийга мурожаат услубидан фойдаланади. Мумтоз адабиётдаги “Соқий” образини шайх Сакокий мазҳабига кўра истиоратун бил-киноя дейилса, Шайх Абдулқоҳир Журжоний фикрига суянган Қазвиний талқинида эса мажози ақлий ҳисобланади. Ҳар икки ҳолда ҳам “Соқий” сўзи ўзи қўйилган маънодан бошқасига далолат қилади. Бунда Сакокийга кўра, Соқий сўзи асл фоилдан киноя воситасида ориятга олинган ва асл фоилнинг бир сифати унга берилган. Бу сифат – имон майини келтириш. Имон майини келтириш асл фоилдан, яъни Яратувчи томонидан содир бўлиши мумкин. Майхонада майхўрларга май улашувчи соқийдан эмас. Қазвиний талқинида эса, биз Яратувчига оят ва ҳадисда келган асмои сифатлардан бошқа сифатларни беришга ҳақимиз йўқ. Шунинг учун, соқий сўзини Оллоҳнинг соқийси, яъни мажози ақлий деб тушунишимиз лозим. Хулоса қилиб айтганда, Алишер Навоий бу кичик ҳикояда бутун асарларига сингдириб юборилган нозик бир нуктадан сўйлайди ва нимани қандай тасвирлаш лозимлигини иъжоз мақомида бизларга кўрсатиб беради. Аксар ҳолларда, баъзи ижодкорлар нима ҳақида гапиришни топсалар-да, уни қандай ифодалашни билмайдилар. Қандай ифодалашни билганлар эса нимани санъатнинг бош моҳиятига айлантиришни англаб етмайдилар. Навоий эса нени мавзу қилиб олишни ҳам, мавзуни гўзал санъат даражасига кўтаришни ҳам ҳайратда қолар даражада тўғри топа олган.\nАъзамхон Қозихўжа 1963 йилда туғилган. Тошкент давлат университетининг (ҳозирги ЎзМУ) ўзбек филологияси факультетини тамомлаган. Республика матбуотида илмий ва адабий-танқидий мақолалари чоп этилган.\n Мухтасар ул-маъоний ҳошияси. 21-бет.\n← Аввалги Аввалги Португал мақоллари (31 та)\nКейинги → Кейинги: Муҳаммад Ризо Огаҳий. Асарлар. 6 жилдлик (1971-1980)


Америка Ўзбекистонда синтетик ёқилғи ишлаб чиқаришга пул тикмоқчи - Автомобильные новости UZ - Скачать музыку бесплатно новинки музыки 2016-2017\nБир қатор мутахассислар фикрига кўра, сўнгги вақтларда углеводородлар қазиб олиниши мўътадил пасайиб бораётгани туфайли, Ўзбекистон қўшимча манбалардан ёқилғи қидиришни фаоллаштирмоқда, деб Sputniknews-uz.com ёзмоқда. Американинг Jackco Technology Group компанияси Ўзбекистонда кўмирдан синтетик суюлтирилган ёқилғи ишлаб чиқариш бўйича лойиҳаларни ишлаб чиқишда иштирок этади, деб хабар қилди жума куни «Ўзбекнефтгаз» миллий холдинг компанияси вакили. Ўзтрансгаз ва Hyundai BS&C ҳамкорликда суюлтирилган газ учун баллонларни ишлаб чиқаради «Jackco Technology Group» ва «Ўзбекнефтгаз» миллий холдинг компанияси бугун Ўзбекистонда CTL лойиҳаларини амалга ошириш бўйича “йўл харитаси”ни имзолади”, — деб аниқлик киритди суҳбатдош. Ҳужжат Тошкентда 18-20 май кунлари бўлиб ўтган «Ўзбекистон нефт ва гази: OGU-2016» Халқаро 20-форуми доирасида имзоланди. «Имзоланган ҳужжатга мувофиқ, Америка компанияси кўмирдан синтетик ёқилғи ишлаб чиқариш бўйича ўз таклифларини киритади», — деб таъкидлади «Ўзбекнефтгаз» вакили. Унинг сўзларига қараганда, ушбу лойиҳа йилига 200 минг тоннагача нефть маҳсулотлари ишлаб чиқаришни кўзда тутади. 2012-2013 йилларда Ўзбекистон Тошкент вилояти “Апартак” бурокўмир кесмасида 700 миллион доллар қийматли CTL заводи қурилиши устида ишлашни бошлаганди. Режа бўйича, завод йилига 2,2 миллион тонна кўмирни қайта ишлаши ва 700 минг тоннагача дизель ёқилғисини ишлаб чиқариши назарда тутилган. Бироқ қазиб олиш жойида зарур миқдордаги кўмир бўлмаганлиги сабабли кенг миқёсдаги лойиҳа бекор қилинган эди. Ўзбекистон кўмир соҳасини модернизация қилиш ҳамда 2021 йилга келиб кўмир қазиб олишни 17,2 миллион тоннагача оширишни мақсад қилган. (2012 йил якунига кўра, 3,85 миллион тонна). Нефть-газ соҳасининг бир қатор экспертлари фикрига кўра, сўнгги саккиз йил давомида углеводородлар қазиб олиш мўътадил камайгани эвазига Ўзбекистон қўшимча манбалардан ёқилғи қазиб олиш бўйича қидирувни кучайтирди. - деб хабар бермоқда Carzone.uz нашри.


Россия вазият кескинлигини куч билан босади\nРоссия агар Грузия-Абхазия можароли ҳудуддаги вазият кескинлашса, у ерга қўшимча ҳарбий куч юбориши ҳақида огоҳлантирди.\nРоссия Мудофаа вазирлиги баёнотида айтилишича, 1994 йилда қабул қилинган халқаро битимга мувофиқ Россия бу можароли ҳудуддаги ҳарбийлар сонини уч минг аскарга етказиши мумкин. Ҳозирда бу ҳудудга россиялик икки ярим минг ҳарбий сафарбар қилингани айтилмоқда.\nРоссия ҳукумати расмий Тбилисини айирмачи ҳудудлар устидан назоратни қайта ўрнатиш мақсадида ҳарбий амалиётлар режалаштираётганликда айбламоқда. Грузия эса Россия иддаоларни кескин рад этиб, расмий Москвани Грузия ҳудудини парчалашга уринаётганликда айблади.


Германия Европада Ўзбекистонга ҳам оналик, ҳам оталик қилмоқда\nЕИга аъзо аксар давлатлар Ўзбекистонда президент сайлови ўтмагунга қадар санкцияларни сақлаб қолиш лозимлигини таъкидлаётган бир пайтда Германия уларни бекор қилиш ташаббуси билан чиқмоқда.\nЕвропа Иттифоқи ташқи ишлар вазирлари Андижон воқеалари сабабли Ўзбекистон ҳукуматига нисбатан жорий этилган санкцияларни ўз кучида қолдириш ёки бекор қилиш масаласини 15 октябрь куни Люксембургда бўлиб ўтадиган учрашувда муҳокама этади.\nЕИ санкциялари Ўзбекистонга қурол-яроғ эмбаргоси ва Андижондаги намойишнинг қонли бостилишига масъул 8 расмий учун тузилма ҳудудига киришга тақиқни ўз ичига олади.\nБу санкциялар икки бор узайтирилган ва ЕИ ташқи ишлар вазирларининг навбатдаги муҳокамаларидан сўнг ўз кучида қолиши кутилмоқда. Зеро, тузилманинг аксар давлатлари Ўзбекистонда президент сайловига қадар санкцияларни бекор қилиш президент Каримов режимини дастаклаш сифатида тушунилиши мумкинлигини англамоқда.\n“Эртами-кечми, ЕИ Ўзбекистонга нисбатан сиёсатини ўзгартиради. Чунки ҳозирнинг ўзида Ўзбекистон билан боши берк кўчага кирган мулоқотни жонлантириш нияти йўқ эмас. Бироқ санкцияларни сайловгача бекор қилиш Андижонда амалга оширган ишини тан олмаган режимни қўллаб-қувватлашдек тушунилиши мумкин”, - деди Швеция Ташқи ишлар вазирлиги мулозими.\nШвеция, Буюк Британия, Ирландия ва Нидерландия Ўзбекистонга қарши жорий этилган санкцияларни ўз кучида қолдириш лозимлигини ёқлаб чиқаётган асосий давлатлар саналади.\nАйни пайтда Германия ва ЕИга раислик қилаётган Португалия санкциялар самарасиз қолаётганига ишора қилиб, уларни Ўзбекистон ҳукумати билан инсон ҳуқуқлари масаласидаги конструктив мулоқотга алмаштириш кераклигини таъкидламоқда. ЕИга Германия раислик қилган муддат давомида тузилма Марказий Осиёнинг барча давлатлари билан яқин алоқа ўрнатишга қаратилган стратегияни ишлаб чиққан эди.\nГермания Ташқи ишлар вазирлиги вакилининг таъкидича, энди мазкур жараёндан Ўзбекистонни чиқариб юбориш нотўғри бўлар эди.\n“Бирдан Марказий Осиёнинг мана шу муҳим давлати билан муносабат қилишдан бош тортсак, ҳеч қандай муваффақиятга эришмаймиз. Қора нарсанинг бир-икки кунда оққа айланишини кутаётганлар воқеъликка тўғри баҳо бермаган бўлади. Санкция масаласи сўнгги бор кўриб чиқилаётганида барчамиз Ўзбекистонни мулоқотга рағбатлантиришга келишган эдик ва шундан сўнг кичик бўлса-да, ижобий силжишлар бўлди”, – деди Германия дипломати.\nШвеция ТИВ мулозими фикрича, ЕИнинг Ўзбекистон масаласида боши берк кўчага кириб қолгани тузилманинг Ўзбекистон борасидаги мавқеи бошданоқ муштарак бўлмаганининг оқибатидир.\n“Аввалданоқ ЕИнинг мавқеи муштарак бўлганда эди, Ўзбекистонга босим ўтказиб туриш имконли бўларди”, - деди у.\nЕИнинг Марказий Осиё бўйича махсус вакили Пьер Морел эса Ўзбекистон масаласида ЕИ давлатларининг охир-оқибат муросали қарорга келишига ишонишини билдириш билан чекланди.


Жигар касалликларини 20 фоизга камайтиришга ёрдам берадиган 7 одат 18-06-2021, 08:30 | Zamin.uz\nИнсон саломатлиги учун муҳим бўлган аъзонинг саломатлигини сақлаш ва турли касалликларнинг олдини олишга ҳисса қўшадиган одатлар қайси экани ҳақида маълумот бериб ўтамиз.\nАмерикалик олимлар ўтказган тадқиқотларда қаҳвани мунтазам равишда истеъмол қилиш ва жигар саратонининг келиб чиқиш хавфи пасайиши ўртасида алоқадорлик борлиги тасдиқланган. Ушбу ичимликни истеъмол қилиш саратондан ташқари, гепатит C ҳам ривожланишини секинлаштирган.\nТрансёғлардан воз кечиш\nТрансёғлар юрак-қон томир касалликлари, саратоннинг айрим турлари ва жигарни ёғ босишига сабаб бўлади. Шу сабаб ҳам улардан воз кечиш ва ўрнига балиқ, ёнғоқ, ўсимлик ёғини киритиш тавсия қилинади.\nКўпроқ мева истеъмол қилинг\nМеваларнинг, айниқса, қора ва қизилида антиоксидантлар бисёр бўлади. Таом таркибида қабул қилинган антиоксидантлар спиртли ичимлик ва шунга ўхшаш бошқа зарарли маҳсулотлардан кейин организмга кирган жигардаги хавфли ва зарарли моддаларни зарарсизлантиради. Қолаверса, антиоксидантлар яллиғланиш жараёнларини камайтириб, жигардаги ферментларни фаоллаштиради.\nСпиртли ичимликлардан воз кечиш\nСпиртли ичимликнинг ҳатто бир томчиси ҳам жигар учун зарарли ҳисобланади. Айниқса, авваллари алкоголь билан ўзи ёки қариндошларида муаммо бўлганлар эҳтиёт бўлиши керак.\nЖисмоний фаол бўлиш\nЮгуриш, велосипед учиш, сузиш ва теннис ўйнаш нафақат юрак ва қон-томирлар учун, балки жигар учун ҳам фойдали. Жигарда ҳатто кичик яллиғланиш бўлган тақдирда ҳам спорт билан шуғулланиш яхши самара бериши ёки ҳатто бутунлай тузалишингизга сабабчи бўлиши мумкин.\nТишлар саломатлигига эътиборли бўлинг\nЙилда икки марта стоматологга бориб тиш ва милкларни текширтириш жигар саломатлиги учун жуда ҳам муҳим саналади. Кариес ва жигар касалликлари ўртасида алоқадорлик борлиги тадқиқотларда аниқланган.\nМунтазам равишда кўрикдан ўтиб туриш\nҲатто қариндошларингиз орасида жигар саратонидан азият чекканлар бўлмаслигига қарамай, 40 ёшдан кейин ушбу аъзони мунтазам равишда текширтириб туриш лозим. Кейин кеч бўлмаслиги ва олдини олиш учун симптомлар бўлмаса ҳам, доимий равишда кўрик муҳим ҳисобланади. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Жигар касалликларини 20 фоизга камайтиришга ёрдам берадиган 7 одат


Орзу-умидлар уйғотувчи хушхабар. — KUKALDOSH.UZ\nОрзу-умидлар уйғотувчи хушхабар.\nЖаннатмакон она диёримизда барча соҳалар каби диний-маърифий соҳада ҳам улкан ислоҳотлар бўлмоқда.Ушбу ислоҳотлар натижасида юртимиз кундан кун чирой очиб, ҳаётимиз тобора фаровонлашмоқда Президентимизнинг 2018 йил 16 апрелдаги «Диний-маърифий соҳа фаолиятини тубдан такомиллаштириш чора-тадбирлари тўғрисида»ги фармонининг ижросини таъминлаш мақсадида 1 ноябрь куни Ўзбекистон Республикаси Вазирлар Маҳкамасининг «Ҳадис илми Олий мактаби фаолиятини ташкил этиш ва қўллаб-қувватлаш чора-тадбирлари тўғрисида»ги қарори қабул қилинганлиги Ватанимизда қилинаётган эзгу ишлар шодасига бир марварид донаси бўлиб қўшилди десак муболаға бўлмас.\nБарчамизга маълумки, Қуръон ва суннат ислом динининг асосий манбааларидир. Қуръони Карим Аллоҳ таолонинг каломи бўлса, ҳадиси шариф эса, Аллоҳ таолонинг сўнгги пайғамбари бўлмиш Муҳаммад соллаллоҳу алайҳи васалламнинг айтган сўзлари ва қилган ишларидир. Аллоҳ таоло Қуръони каримнинг кўпгина оятларида мўминларни, аввало, Ўзига итоат қилишга, сўнг Пайғамбар соллаллоҳу алайҳи васалламга итоат қилишга амр қилган. Қуръони Каримда шундай дейилган:\n“Эй иймон келтирганлар, Аллоҳга итоат қилинглар ва Расулига итоат қилинглар ва амалларингни ботил қилманглар”, (Муҳаммад, 33-оят).\nҲеч шак-шубҳа йўқки, Аллоҳ таолонинг охирги ва мукаммал дини – Исломнинг биринчи масдари, ҳукмлари ва таълимотларининг асосий манбаи Қуръони каримдир.\nИлоҳий, абадий ва мўъжизакор дастур Қуръони каримни ҳаётга татбиқ қилиш йўллари ва услубларини биз муҳаддис олимларнинг ёзиб қолирган ҳадисларидан ўрганамиз. Чунки Қуръони каримни қабул қилиб олган, одамларга етказган ва ҳаётга татбиқ қилиб кўрсатган зот Муҳаммад соллаллоҳу алайҳи васалламдирлар.\nҚуръони каримнинг тафсирини ҳам ўша ҳадислардан ўрганамиз. Чунки Қуръоннинг биринчи ва бош тафсирчиси Муҳаммад соллаллоҳу алайҳи васалламдирлар. У киши ўзларига нозил бўлган оятларни атрофларидаги кишиларга ўқиб эшиттирар, зарур бўлганда тафсир қилиб ҳам берар эдилар. Кўпгина саҳобалар ўзлари тушунмаган жойларини Пайғамбар соллаллоҳу алайҳи васалламдан сўраб олар эдилар. Ана ўша нарсалар ҳам ҳадисларда келгандир.\nҲадисларни ўрганиш ва уларга амал қилиш ҳарбир мусулмон фарзанди учун ҳам фарз, ҳам қарз.Чунки ҳадислар инсонларни покликка, эзгуликка,жамиятда ўзини тўғри тутишга ва меҳнатсеварликка ўргатади.\nБугунги кундаги Самарқанд вилоятидаги Ҳадис илми Олий мактабининг очилиши ҳақидаги хушхабарни бизнинг “Кўкалдош” ўрта махсус ислом билим юрти мударрис ходимлари ҳамда талабалари зўр қувонч билан кутиб олдилар.Битирувчи талабалар қалбида билим юртини тамомлаб, янги очилган Олий мактабда таҳсилни давом эттириш, келажакда буюк боболаримиз Имом Бухорий, Имом Термизийларларнинг муносиб давомчиси бўлишдай эзгу орзу умидлар пайдо бўлди. Немис шоири Ҳёте\nУмид билан экилган таёқ\nБир кун берар мева-ю япроқ,- деганларидай ёшларимиз қалбига қаламча бўлиб қадалган бу орзу-умидлар бир кун мева бериб, она Ватанимиз равнақига улкан ҳисса бўлиб қўшилади, иншааллоҳ\nислом билим юрти мударриси: Ш.Мадаминов


«Ҳалол туризм»нинг Ўзбекистондаги истиқболлари қандай?\n09.05.2018 14:07 0 1223\nФото: «Ortadogu Grup»\n8 май куни «Ortadogu Grup» компанияси томонидан пойтахт Тошкентдаги «Radisson Blu Hotel Tashkent» меҳмонхонасида ташкил этилган «Ҳалол туризм йўналишида тажриба алмашинуви, ҳамкорлик ва истиқболли ҳаракат мавзу»сида ўтказилган анжуманда шу ҳақда сўз борди. Унда ўзбекистонлик туризм агентлари ва соҳа мутахассислари, диншунос ва туркшунос олимлар, ОАВ ходимлари иштирок этди.\nЎзбекистонга шу кеча кундузда кириб келаётган «ҳалол» ёрлиқли озиқ-овқат маҳсулотлари ва хизматларга қизиқиш кун сайин ортиб бормоқда. Яқин-яқиндан минтақамизда туризм соҳасида ҳам «Ҳалол туризм» атамаси қўлланила бошлади.\n«Ҳалол туризм» – бу оилавий ҳордиқ чиқариш, ҳамёнбоп турар жойларда тунаб, сифатли, озода овқатланиш шохобчаларида таомланиш. Камчиқимликни хуш кўрувчи ва исрофдан ўзини тиядиган кишилар учун яратилган хизматдир.\n2017 йилда «Ҳалол туризм» бўйича «Crescent Rating» ташкилоти томонидан тузилган рейтингда Ўзбекистон 28-поғонани эгаллаган. Биринчи ўнталикдан эса Малайзия, Индонезия, Марокаш ва Туркия мамлакатлари ўрин олган.\nҲам тарихий, ҳам тил ва маданият жиҳатидан Ўзбекистонга энг яқин мамлакат Туркиядир. Шу боис йилига минглаб ўзбекистонлик сайёҳлар бу кўҳна мамлакатга сафар уюштирадилар. Туркияда туризм минтақадаги бошқа давлатларга қараганда анча ривожланган, айниқса, «ҳалол туризм».\n40 йилдан буён нафақат Туркия, балки дунёнинг турли мамлакатларида кўплаб соҳаларда йирик лойиҳаларни амалга ошириб келаётган «Ortadogu Grup» компанияси «Ҳалол туризм» стандартларига тўла жавоб берадиган «Wome Deluxe» оилавий меҳмонхонаси ва «Nisantasi» шифохонаси хизматлари билан тилга тушган.\nМеҳмонхона биргина 2017 йилнинг 365 куни давомида танаффуссиз 255 минг кишига хизмат кўрсатган.\nУнда эркаклар ва аёллар учун алоҳида ҳовузлар, оилавий ҳордиқ чиқариш объектлари, болалар учун ўйингоҳлар, мавжуд ва бу амалиётни Ўзбекистонда қўллаш мамлакат туризми учун катта фойда келтиради. Ўзбекистонга бўлаётган қизиқиш, сайёҳлар оқимининг асосий қисми мусулмон мамлакатлариданлигини ҳисобга олсак, «ҳалол туризм»ни ривожлантириш мамлакатнинг келгусидаги туризм салоҳияти учун муҳим аҳамиятга эга.\n– Президентлар Шавкат Мирзиёев ва Ражаб Тоййиб Эрдўғон ўртасида куни кеча ўтказилган учрашувлар икки мамлакат ўртасидаги муносабатларда янги саҳифа очди. Қардошлик алоқаларини янада мустаҳкамлади. Ўзбекистонликлар Туркия шаҳарлари Истанбул, Анталия ва Бодрумни қанчалик яхши кўрсалар, Туркияда ҳам Самарқанд, Бухоро ва Хива каби шаҳарларингизни севувчилар миллионлаб топилади. Биз Ўзбекистонни отаюртимиз деб биламиз ва унинг туризм соҳасида ҳам ривожланишига ўз ҳиссамизни қўшиш истагимиз бор. Шу боис Ўзбекистонга шунчаки йиғилиш ўтказгани эмас, балки ўз амалиётимизни таништиргани, тажриба алмашгани келдик, – «Ortadogu Grup» компанияси вакили Масуд Мендерес Карабоға.\nЎзбекистон Туркия Ҳалол туризм


Термизда ўрик пишди\n1 июлдан бошлаб, мева-сабзавот, узум ва полиз маҳсулотларини етиштираётган тадбиркорларга ўз маҳсулотини тўғридан-тўғри хорижга сотиш ҳуқуқи берилди. Президентнинг янги қарори билан¸ "Ўзагроэкспорт" давлат ташкилотининг бу соҳадаги монополиясига барҳам берилди.\nПрезидент Шавкат Мирзиëев 21 июнь куни имзолаган қарорга мувофиқ¸ жорий йилнинг 1 июлидан бошлаб “тадбиркорлик субъектларига янги мева-сабзавот, узум ва полиз маҳсулотлари ҳақини олдиндан 100 фоиз тўлаш шарти билан тўғридан-тўғри шартномалар асосида экспорт қилишга рухсат этилади”ган бўлди.\nЭндиликда мева-сабзавот, узум ва полиз маҳсулотларини етиштираётган деҳқон-фермерлар мустақил равишда хориждан харидор топиб, маҳсулотини сотиши мумкин. Қарорга мувофиқ, чет элга чиқариладиган мева-сабзавот нархини махсус эксперт комиссияси белгилайди ва экспортер келадиган валюта тушумининг 25 фоизини давлатга сотади.\nБунга қадар мева-сабзавот маҳсулотлари экспорти соҳаси 2016 йилнинг 1 майида иш бошлаган “Ўзагроэкспорт” акционерлик жамиятини монополиясига берилган эди.\nЖамиятнинг маркетинг бўлими расмийдан олинган маълумотга кўра, эндиликда мева-сабзавот экспортига берилган эркинлик ташкилот ишини сусайтирмайди.\n"Ўзагроэкспорт" ўз ишини давом эттираверади. Бизнинг катта-катта шартномаларимиз бор, хориждаги катта-катта савдо тармоқлари, гипермаркетлар билан. Энди деҳқоннинг маҳсулотига яхши нархда, баландроқ нархда четдан харидор топсак, деҳқонлардан ўзимиз олаверамиз яна. Рақобатда бу ёғи", деди ташкилот расмийси Озодлик билан микрофонсиз суҳбатда.\nЎзбекистоннинг 2016 йилда Россияга 800 минг тоннадан кўпроқ мева-сабзавот етказиб беришни ваъда қилган марҳум президенти Ислом Каримов “Янги ва қайта ишланган мева-сабзавот маҳсулотларини экспорт қилувчи ихтисослаштирилган «Ўзагроэкспорт» ташқи савдо компаниясини ташкил этиш тўғрисида”ги қарорни ўтган йилнинг 7 апрелида имзолаган эди.\nБу қарор чиққач, мева-сабзавот экспорти давлат монополиясига ўтди ва кейинги бир йил ичида маҳсулотини сотолмай, сарсон бўлган тадбиркорлар кўп бўлди.\nҲозирга қадар "Ўзагроэкспорт" ташкилоти билан деҳқон ўртасида турган бўғин - мамлакатдаги агрофирламалар бўлиб келди.\nТошкент вилоятдаги шундай агрофирмалардан бирининг исми ошкор қилинмаслигини сўраган раҳбари кечган бир йилни, бир сўз билан, "даҳшат" деб баҳолади:\n- Олдин "Ўзагроэкспорт" билан чиқарасизлар, 100 минг доллар шартнома қилсангизлар, 50 мингини сизларга тушириб берамиз, қолгани сўм бўлади, дейишди. Кейин 25 фоиз валютани берамиз, қолгани сўм, деди. Кейин, умуман, йўқ бўлди. Кредитга ишланглар, дейишди кейин, банкка борсанг, пул йўқ. Деҳқондан мевани оламиз, деб қўйганмиз - пул йўқ. Бир қарасанг, жўнатишга мевани тайёрлаб қўйганмиз, олмаймиз, деб қолади. Бир тарафдан конвертация йўқ. Жуда расвоси чиқиб кетган эди-да, хуллас. Энди президентимиз тўғри қилаяпти, - деди Тошкент вилоятидаги агрофирма бошлиқлардан бири.\nҲозирча тадбиркорлик субъектларига маҳсулотини ўзи экспорт қилиш ҳуқуқи берилган бўлса-да, агрофирма бошлиғига кўра, марҳум президент Каримов томонидан жорий этилган яна иккита жиддий тўсиқ ҳануз сақланиб қолмоқда:\n- Биринчиси, маҳсулотга давлат комиссиясининг нарх белгилаши. Иккинчиси, 100 фоизлик предодплата. Бу чекловларни ҳам олиб ташлаш керак. Ҳа энди, 25 фоизлик валюта тушумини давлатга сотиш масаласини айтмай турайлик. Ҳамма деҳқон ҳам ўз маҳсулотини ўзи экспорт қилолмайди-ку, тўғрими?! Барибир, агрофирмаларга эҳтиёж бор. Бизга эса чеклов ҳалиям турибди, - деди исмини ошкор этмаётганимиз тошкентлик тадбиркор.\n"Ўзагроэкспорт" монополияси ортидан Озодликка мамлакатнинг турли вилоятларидаги деҳқонлардан тайёр маҳсулотини хорижга чиқаролмай қолгани ҳақида кўплаб шикоятлар келган эди.\nЖумладан, ўтган йили майда Қўқон шаҳридаги "Қўқон Музаффар савдо комлекси" бозорида Россияга жўнатилмай қолган ўрик килоси 1 ярим минг сўмдан тадбиркорларга мажбуран тарқатилгани, тадбиркорлар эса туриб қолган мевани аҳолига 500 сўмдан ҳам сота олмагани кузатилган эди.\nМай ойида, шунингдек, андижонлик боғбонлар эртапишар гилосларини «Ўзагроэкспорт» ширкати вақтида сотиб олмагани, бошқа экспортчи тужжорларга ҳам сотишга рухсат берилмагани боис, ҳосилини кутилган нархда сотолмаганидан шикоят қилган эди.\nҲукумат буюртмаси билан 2 тоннадан тортиб, 40-50 тоннага қадар ошқовоқ етиштирган фермерлар ҳам ҳосилини сотолмай сарсон бўлгани ҳақида Озодлик хабар қилган.\nПрезидент Мирзиёевнинг "Маҳаллий экспорт қилувчи ташкилотларни янада қўллаб-қувватлаш ва ташқи иқтисодий фаолиятни такомиллаштириш чора-тадбирлари тўғрисида"ги қарорига берилган шарҳда ҳам бу соҳада «Ўзагроэкспорт» ширкати фойдалана олмаган "катта салоҳият сақланиб қолаётгани" ва мева-сабзавот етиштирувчига экспорт йўлида "бюрократик тўсиқ мавжудлиги" айтилган.\nҲужжатда келтирилишича, шу йилнинг бирнчи ярмида "360 дан ортиқ янги корхона экспортга жалб қилингани, 120 дан ортиқ янги маҳсулот экспорт учун ўзлаштирилгани, бошқа маҳсулотлар экспорт ҳажми сезиларли даражада ортгани" қайд этилган. Шу йилнинг бошидан бери эса 230 минг тоннадан ортиқ мева ва сабзавот экспортга етказиб берилган.


Руандада кўчкилар сабабли 20 киши ҳалок бўлди\n20:52 / 08.05.2016\nРуанданинг шимолида 8 майга ўтар кечаси жалалар оқибатида содир бўлган кўчкилар оқибатида камида 20 киши ҳалок бўлди. Ҳалок бўлганларнинг аксарияти болалар бўлган. Бу ҳақда AFP агентлиги хабар бермоқда.\n"Гакенке туманидаги уйларни босиб қолган кўчки оқибатида айни вақтда камида 20 киши ҳалок бўлди", деб айтди мамлакат фавқулодда вазиятлар вазирлиги вакили. Амалдор қурбонларнинг аксарияти болалар эканлигини таъкидлаб ўтди.\nОхирги йилларда Руанда ҳукумати бу мамлакатда тез-тез содир бўлиб турадиган кўчкилар қурбонлари сонини камайтиришга муваффақият бўлганди. Бироқ жорий йилда одамларнинг қурбон бўлишига олиб келадиган бундай фожиалар Эль-Ниньо табиий ҳодисаси туфайли яна кўпаймоқда.


Ҳар кимнинг ўз ҳақиқати бор\n11 май 2021, Тошкент вақти: 15:19\nАндижон қурбонлари сони бўйича томонлар айтаётган рақамлар ҳам бир-бирига мувофиқ келмайди.\nАндижонда содир бўлган қонли фожеадан буён уч ярим йилдан кўпроқ вақт ўтганига қарамай, воқеа иштирокчилари бўлган томонлар бу ҳақда ҳануз бир-бирига зид бўлган фикрларни айтишда давом этмоқдалар.\n21 январ куни ёйинланган мақоламизда ўтган йил кузида ўлиб, жасадлари яқинларига олиб келиб топширилган андижонлик Ҳошимжон Қодиров, Муҳаммадшокир Ортиқов ҳамда Абдураҳмон Қўчқоровлар ҳақда сўз борганди.\n22 январ куни Европа мамлакатларидан бири берган бошпанада истиқомат қилаётган андижонлик қочқинлардан бири бошқа бир қочқин – юртдоши орқали марҳум Ҳошимжоннинг устаси бўлганини, марҳум Муҳаммадшокир билан эса Андижон турмасида, битта камерада икки ой бирга ўтирганини бизга билдирди.\nБиз у киши билан боғландик ва унинг Андижон воқеаларигача уч ой атрофида давом этган суд жараёнида судланган 23 тадбиркордан бири эканлигини билдик.\nШу пайтгача Озодлик радиоси ўша судланганлардан биронтаси билан ҳам мулоқот қилмаган эди.\nЖамоатчиликда Андижон фожеаси ўша 23 тадбиркор устидан ўтказилган судлов билан боғлиқ деган фикр мавжудлиги учун марҳум Ҳошимжоннинг устасини суҳбатга тортмоқчи бўлдик.\nУ исми ошкор этилмаслиги шарти билан саволларимизга жавоб беришга кўнди.\nАндижон турмасидаги воқеалар аристон назарида\nОзодлик: 13 майга ўтар кечаси сиз қаерда эдингиз?\n- Мен унда Андижон турмасида эдим. Андижон турмасининг Бомбей деган қисмининг учинчи қаватида ўтирардим.\nОзодлик: Ўша тунда бўлган воқеалар тўғрисида айтиб беринг.\n- Тунда соат тахминан бир-иккиларда кўчада бўлаëтган ҳар хил отишмаларнинг овозларини эшитиб қолдим.\nБир пайт коридорларда соқчиларнинг овози эшитилмай қолди.\nИчкарида тўполон бўлиб¸ эшиклар очилиб¸ “Сизлар озод бўлдинглар¸ сизлар озод бўлдинглар”, деган нима билан кўчага чиқиб кетдик.\nОзодлик: Турмага бостириб кирганларнинг қўлида қурол кўрдингизми ëки йўқми?\nОзодлик: Демак, қурол бор эди.\nОзодлик: Ўша тунда кўчага чиққанингизда сизнинг қўлингизга қурол беришганми ëки йўқми? Ўша 13 май куни сизнинг қўлингизда қурол бўлганми ëки йўқми?\n- Турмадан чиққанимизда менга эмас, ëнимиздаги бошқаларга ҳам “мана бу қуролни олинглар”, деб айтилган гапни эшитмаганман. Ўзимда кечгача юрганимда ҳам қурол бўлмаган.\nОзодлик: “Озод бўлдинглар”, деган одамлар кимлар эди?\n- Ҳаммаси фуқаро кийимидаги оддий одамлар эди. Уларни мен танимайман.\nОзодлик: Энди Андижон, ҳар ҳолда, Париж эмас. Одамни кўзидан билиш мумкин. Улар сизнинг кўзингизга андижонлик бўлиб кўриндими? Буни ҳатто талаффузидан ҳам билиш мумкин.\n- Талаффузидан андижонликларга ўхшади.\nОзодлик: Сиз 13 майдан 14 майга ўтар кечаси Андижондан чиқиб кетгансиз. Ўша куни кун бўйи қаерда эдингиз?\n- Кун бўйи майдонда, ҳокимиятнинг олдида эдим.\nОзодлик: Майдонда ҳукумат кучларининг қўлида қурол бўлганлиги аниқ. Шундайми?\nОзодлик: Ҳукумат кучларига қарши бўлганларнинг қўлида қурол бормиди ëки йўқми?\n- Уни қандай десам бўлади... Энди биз майдоннинг ўзида турганимизда 5-10 мингта одам бор. Қуролли одамлар унақа айтарли кўп эмас эди.\nОзодлик: Демак, қуролли одамлар кўп эмас эди, лекин бор эди.\nШуни айтиб қўйишим керакки, суҳбатдошим саволларни эшитиши биланоқ жавоб бергани йўқ. Кўп саволларимиз ўйлантириб қўйди. Орада кўп сукутга чўмди.\nАйтишича, суҳбатдошимизнинг ота касби новвойлик. СССР тарқаб кетганидан сўнг фаолиятини кенгайтира бориб, қамоққа олиниш арафасида – 2004 йилнинг майига келиб унинг бешта новвойхонаси бўлган, қўлида 50 киши ишлаган, ишчиларига ойига 50 – 60 минг сўмдан ойлик маош тўлаган.\nҚамоққа олиниш сабаби қамоққа олинганнинг назарида\nОзодлик: Демак, сиз тинчгина ишлаб юргансиз ва ишчиларингизга ўз вақтида иш ҳақини бергансиз. Нима учун сизни судлашди?\n- Бунисига келсак, мен ўзим намозхонман. 2004 йил май ойининг охирларида мен қамоққа олиндим.\n“Сен Акромийлар деган оқимнинг аъзосисан. Акромийларнинг китобини ўқигансан” деган айб менга қўйилган биринчи айб бўлди.\nОзодлик: Расман шунақа айб қўйилдими?\n- Биринчи қамоққа олинганимда Ўзбекистон жиноят кодексининг 244-моддаси билан гумон қилиниб, қамоққа олиндим.\nОзодлик: Қанақа модда у?\n- “Диний ташкилотларни тузиш¸ диний ташкилотларга раҳбарлик қилиш” деган модда.\nОзодлик: Демак, сизни ўша модда бўйича айблашни бошлашди. Ундан кейин нима бўлди?\n- Тергов пайтида ҳар хил қилинмаган ишларни айтиб¸ хавфсизлик хизматининг изоляторида ўтирганимда мендан ташқари 22 та одам қамоққа олинганини, жами 23 кишининг устидан бу иш кетаëтганини терговчим айтди.\nОзодлик: Демак¸ қолган 22 та киши ҳам диний мотив билан қўлга олинган, шунақами?\n- Ўша пайтда ҳаммамиз ўша модда билан қамоққа олинган эдик.\nОзодлик: Иш судга етиб келгандан кейин дастлабки айблов ўзгардими ëки бошқа моддалар билан сизларни судлашни бошлашдими?\n- Суднинг бошида битта модда қолиб, яна учта модда қўшилди. Жами тўртта модда билан айблов эълон қилиниб¸ шу билан суд бошланди.\nОзодлик: Қолган учтаси қанақа моддалар эди?\n- Яна 244-модданинг а ва б қисмлари бор. Менинг ҳозир аниқ эсимда йўқ.\nОзодлик: Йўқ, иқтисодийми қанақа?\n- 244-модданинг иккинчи қисми ҳам ўша “диний ташкилотлар тузиш¸ раҳбарлик қилиш¸ халқ орасида ваҳима уйғотиш” деган эди.\nОзодлик: Демак¸ диний мотив бўйича айблаш иккита модда бўйича давом этди, шунақами?\n- Ҳа. Учинчиси – “Ўзбекистон конституциясига қарши” деган 159-модда.\nОзодлик: Иқтисодий жиноят бормиди ëки йўқми? Яъни иқтисодий модда бўйича айблов бормиди ëки йўқми?\n- Йўқ эди. Тўртинчиси – “уюшган жиноятчилик” деган 242-модда эди.\nОзодлик: Демак, ҳаммаси битта йўналишдаги айбловлар.\n- Ҳа. Ўша айбномани қўлимга олганимда¸ ҳаммамизга яъни 23 та одамга бир хил айблов. Фақат исм-фамилияларимиз бир хил эмас, холос.\nОзодлик: Ўша айблов хулосаси сизнинг қўлингизда борми?\n- Ҳозир йўқ. Суд кунлари берилган-да бу менга.\nАндижонлик 23 тадбиркор, маълумотларга қараганда, бирин-кетин 2004 йилнинг баҳор – ёзида қўлга олинган, судлов 2005 йилнинг февралида бошланган эди.\nСудлов бошланиб, вақт ўтган сайин бу воқеа тўғрисидаги гап-сўзлар ҳам, суд биноси олдида судланаётганларнинг яқинлари, ҳамкасблари ҳам кундан кунга кўпаяверди. Воқеага чет эл журналистларининг қизиқиши ортди.\nСудланган 23 тадбиркорнинг ўзаро муносабатлари, уларнинг акромийлик оқимига алоқаси судланганнинг назарида\nОзодлик: Ўша 23 киши бир-бирини танирмиди ëки йўқми?\n- Ҳаммамиз бир-биримиз билан турмада ўтириб танишдик¸ лекин мен уларнинг ичидан 5-10 тасини шахсан танир эдим.\nОзодлик: Улар билан танишлигингиз диний таълим олиш йўсинида бўлганми ëки шунчаки бир ҳамшаҳар сифатида танишмидингиз?\n- Ҳамшаҳар сифатида десам ҳам бўлади. Энди уларнинг ичида кўпроқ савдода ишлайдиган йигитлар бор эди. Мен улардан ун олиб турардим.\nНоввойхоналар сони кўпайган сайин улардан бир машина, ярим машина нон олардим. Демоқчиманки¸ буларнинг ичида тадбиркорлик жиҳатдан танишларим кўп эди.\nОзодлик: Мана сизни “акромий” деб судлабди. Сиз акромиймисиз ëки йўқми?\n- Йўқ¸ мен акромий эмасман. Мен оддий бир намозхон йигитман.\nОзодлик: Бўлмаса, акромий деган айблов қаердан пайдо бўлди?\n- Бу айбловга келадиган бўлсак¸ биринчи “Акромжон деган йигитни танийсизми?” деган саволдан бошланди.\nОзодлик: Демак¸ сўроқ шу саволдан бошланди.\n- Ҳа. Мен Акромжонни танишимни айтдим. Сабаби Акромжон мендан 3-4 ëш кичик, бизнинг мактабимизда ўқиган йигит.\nМен уни танишимни, олдинлари суҳбатларида бўлганимни, сабаби эсли-ҳушли, ўқимишли йигит эканлигини айтдим.\nОзодлик: Бу ҳақда сиздан ким сўраяпти ва қачон сўраяпти?\n- Қамоққа олинганимда терговчи сўраяпти.\nОзодлик: Демак, сиз акромий эмасман дедингиз.\nОзодлик: Акром Йўлдошевни шахсан танир экансиз ва у билан битта мактабда ўқиган экансиз, аммо акромий эмас экансиз. Балки қолган 22 киши акромийдир?\n- Йўқ. Сабаби, айтганимдай, уларнинг ичидан 5-10 таси билан савдо ва бошқа соҳаларда алоқа қилганим учун уларнинг кўпчилигининг суҳбатида бўлганман. Уларни ҳам акромий эмас, дейишга асосим бор.\nОзодлик: Қанақа асос?\n- Уларнинг ичидан иккитаси ўзимнинг маҳалламдан. Ëш жиҳатидан мендан ëшроқ эди.\nОзодлик: Энди ҳар кимнинг хонадони бошқа. Ҳар кимнинг ишхонаси бошқа. Балки улар ўша оқимга аралашгандир, эргашгандир? Сиз буни билмаслигингиз мумкин-ку.\n- Билмаслигим мумкин, лекин судда, агар улар акромий бўлишганида “акромиймиз” дейишарди. Ўша йигитлар судда сўзга чиқиб, ўзларининг акромий эмаслигини исботлаган.\nМен суднинг бошидан охиригача улар билан иштирок этиб, битта камерада ўтирдим-ку.\nСудланган 23 киши қўлга олинишининг асл сабаблари улардан бирининг назарида\nОзодлик: Агар улар акромий бўлмаса¸ сиз акромий бўлмасангиз¸ нима учун сизларни “акромий” деб судлайди?\n- Шуниси қизиқ-да энди.\nОзодлик: Қизиқ, лекин шунча йилдан бери бир хулосага келгандирсиз.\n- Сабаби биз ўша пайтда тадбиркорлик орқали элга танилиб қолгандик. Масалан, менинг қўлимда 50 та одам ишласа, қолганларнинг қўлида 50, 60, 100 тадан одам ишларди.\nХалқнинг бизга ëн босиши бор эди. Ўша нарса давлат одамларини қўрқитиб юборганми дейман-да. “Буларнинг орқасидан халқ эргашиб кетаяпти”, деб қўрққан.\nОзодлик: Демак, суд халқ янги чиққан тадбиркорларнинг орқасидан эргашмасин, деб судлади, шунақами?\n- Менинг тушунчам шунга келди.\nОзодлик: Ўша судланган 23 киши орасида иқтисодий биродарлик шакли бор эди. Агар ўша биродарликка кирганлардан биронтасининг иши юришмаëтган бўлса, бошқа биродарлар унга молиявий ëрдам бериб¸ ташкилий ëрдам бериб ишини ўнглашга кўмак кўрсатарди¸ деган гап юради. Шунақа нарса ҳақиқатан бормиди ëки йўқми?\n- Энди тадбиркорлик билан шуғуллансангиз, насияга олиш деган нарсага барибир йўлиқасиз-да. Масалан, бир нарсани ўзингиз ишонган одамга бера оласиз-да.\nЭнди ўша мен таниган тадбиркорлардан қўрқмасдан молини насияга олиш ëки ўз молимни уларга насияга бериш каби муносабатлар бор эди.\nОзодлик: Мен эшитган қандайдир тузилма ўша судланганлар орасида бор эди.\n- Тузилма десангиз, жуда нима бўлиб кетади-ю, ўзаро борди-келди, шунақа муносабат бор эди. Бу ҳамма инсонлар орасида бўладиган нарса-ку. Бунинг учун алоҳида битта тузилма бўлиши шарт эмас-ку.\nОзодлик: Унда “Алоҳида биродарлар бор эди” деган гаплар қаердан пайдо бўлди?\n- Бу бизни айблаш учун судда ўйлаб топилган нарсаларнинг биттаси-да.\nОзодлик: Сиз “Марҳум Ҳошимжон акромий эмас эди”, деяпсиз. Ўзингизни ҳам акромий эмаслигингизни, қолган 22 кишининг ҳам акромий эмаслигини айтаяпсиз. Ўзи акромий деган оқим бор нарсами ëки йўқми?\n- Менимча, унақа оқим йўқ эди.\nОзодлик: Унда бу гап қаердан пайдо бўлди?\n- Қамаш учун ҳар кимга битта айб қўйиш керак-ку. Биринчи пайтларда ваҳҳобийлик оқими бормиди-йўқмиди, бундан қатъий назар, қамаш бошланган эди.\nКейин “Ҳизбут-Таҳрир” дегани чиқди. Халқ танийдими-танимайдими – Ҳизбут-Таҳрир экан деса, ишонаверган-да.\nОллоҳнинг олдида ҳам¸ бандасининг олдида ҳам айтаман: мен акромий эмасман, мен оддий мусулмон намозхон йигитман.\nАндижон фожеаси арафасида судланган 23 тадбиркордан бири билан суҳбатлашдик.\nМана энди хотима ўрнида баъзи мулоҳазалар.\nАгар эътибор берган бўлсангиз, суҳбатимиз ҳар бир қисми сарлавҳасини "назарида" деган сўз билан якунладик.\nҲа, 13 май фожеасига суҳбатдошимизнинг назари билан боқдик.\nУнинг “ҳақиқати”ни уқдик.\n13 май фожеаси тўғрисидаги ҳақиқатлар эса кўп: суҳбатдошимизнинг ҳақиқати, Бобур майдонига беихтиёр бориб қолган ва кейин қочқинга айланган томошаталаб андижонликнинг ҳақиқати, судланганларга ҳуқуқий ёрдам берган ҳуқуқ ҳимоячисининг ҳақиқати, мухолифатчининг ҳақиқати, ҳукуматнинг ҳақиқати ва ҳоказо...\nҲар бир томоннинг ўз ҳақиқати бор.\nТоки бу ҳақиқатлар бир-бирига мос келмас экан, баъзан эса, бир-бирини инкор этар экан, жамиятнинг биронта ҳам томон ҳақиқатига ишонмасликка ҳаққи бор.\nЖамият ўзини қизиқтирган саволларга жавоб излашга ҳақли. Ўша саволлардан баъзиларини бугунги суҳбатдошимизга бердик. Лекин жавобларни мутлақ ҳақиқат, деб қабул қилинг демоқчи эмасмиз, албатта.\nБугунги жавоблар ўша – ҳаммани бирдай қониқтира оладиган мутлақ ҳақиқатни топиш йўлида хизмат қилиши мумкин бўлган омилдир, холос.\nЭслатиб ўтамиз, 2005 йил, 13 май куни бир гуруҳ қуроллилар Андижон вилоят ҳокимлиги биносини босиб олган, ўша куни ҳокимлик олдидаги майдонда кўп минг кишилик митинг бўлиб ўтган, кечга яқин, ҳукумат талқинида, отишма бошланган, ҳуқуқ ҳимоячилари талқинида, ҳукумат йиғилганларни ўққа тутган эди.\nҲукумат кейинроқ ўша куни ўлганлар рўйхатини эълон қилди. Унда 187 кишининг исм-фамилияси бор.\nБошқа турли манбалар 13 май куни ўлганлар ҳукумат кўрсатган рақамдан бир неча бор кўп бўлиши мумкин, деган маълумотларни тарқатган.\n13 май фожеаси сабабли Андижондан қочиб чиққан 400 дан зиёд киши шу кунда жаҳоннинг турли давлатлари берган сиёсий бошпанада яшамоқда.


Mening fikrim - 961-s-p/19\nДавлат органларининг ишонч телефонларига қўнғироқларни бепул амалга ошириш ҳақида\nЙўналиш:Инновациялар ва АКТ\nМуаллиф:QAYUMOV JAMSHID JAMOLOVICH\nЎзбекистон Республикасидаги вазирликлар, идоралар, маҳаллий ҳокимликларнинг ишонч телефонларига симли ва мобиль телефон орқали қўнғироқлар амалга оширилганда абонент ҳисобидан тўлов ечиб олинади. Шунингдек, ишонч телефонларига фуқаролар томонидан кўплаб қўнғироқлар қилинганлиги сабабли жуда кўп вақт давомида кутишга тўғри келмоқда. Бу эса кутиш вақтида ҳам ҳисобингиздан маблағнинг сарфланишига олиб келмоқда.\nЮқоридагиларни инобатга олиб, барча давлат органлари ва ташкилотлари, шунингдек маҳаллий ҳокимликларнинг ишонч телефонларига симли ва мобиль телефонлар орқали қўнғироқларни бепул амалга оширилишини таклиф қиламан.\nPULATOV DJAMOLIDDIN KAMOLIDINOVICH\nБу таклиф билан муаммо хал бўлмайди. Текинга хеч ким хизмат кўрсатмайди. Алоқа жихозларининг барчаси чет давлатлардан катта кредит асосида олиб келинади. Нега свет ёки сув текин бўлсин демайсиз биласизки хамма нарсани хисоб китоби бор. Хозирда замонавий ахборот технологиялари замонида яшамоқдамиз барча вазирлик идора ва хокимлакларда веб сайти бор ушбу сайт орқали хохлаганча мурожаат колдирса еки интрактив хизматлардан фойдаланса бўлади.\n24 Октябрь 2019, 12:43\nRADJAPOV FAYZULLO BARATULLAYEVICH\nikki uch marta qilib kutibtursez hali gablashmasizdan hisobizda mablag tugaydi\n12 Октябрь 2019, 11:10\nBOYNAZAROV AZIZ ERGASHEVICH\nАжойиб. Куллаб кувватлаймиз!!!\n27 Сентябрь 2019, 16:12\nXURRAMOV OTAJON ALIBOY O‘G‘LI\nСоатлаб кутиш нима.гудок кетади атайлаб кутаришмайди.бу хам бир мурожаат мурожаатни кабул килишмаганлиги учун жарима жорий килиш керак аслида ишонч телифонларига.\n25 Сентябрь 2019, 14:48\nABDIJAMILOV DINMUXAMMEDALI ZINATDINOVICH\nЯхши фикир, бу хозирги холатда худди ишонч телефонига мурожаат килувчиларни камайтириш максадида килингандай куринмокда манимча\n24 Сентябрь 2019, 17:36


255. Мўмин Парвардигорига йўлиқишидан хурсанд бўлиши ҳақида – Islom Nuri\n255. Мўмин Парвардигорига йўлиқишидан хурсанд бўлиши ҳақида\nعَنْ عَائِشَةَ رَضِيَ اللَّهُ عَنْها قَالَتْ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «مَنْ أَحَبَّ لِقَاءَ اللَّهِ أَحَبَّ اللَّهُ لِقَاءَهُ وَمَنْ كَرِهَ لِقَاءَ اللَّهِ كَرِهَ اللَّهُ لِقَاءَهُ «فَقُلْتُ يَا نَبِيَّ اللَّهِ أَكَرَاهِيَةُ الْمَوْتِ؟ فَكُلُّنَا نَكْرَهُ الْمَوْتَ فَقَالَ: «لَيْسَ كَذَلِك وَلَكِنَّ الْمُؤْمِنَ إِذَا بُشِّرَ بِرَحْمَةِ اللَّهِ وَرِضْوَانِهِ وَجَنَّتِهِ أَحَبَّ لِقَاءَ اللَّهِ فَأَحَبَّ اللَّهُ لِقَاءَهُ وَإِنَّ الْكَافِرَ إِذَا بُشِّرَ بِعَذَابِ اللَّهِ وَسَخَطِهِ كَرِهَ لِقَاءَ اللَّهِ وَكَرِهَ اللَّهُ لِقَاءَهُ» (رواه مسلم).\nОиша розияллоҳу анҳодан ривоят қилинади: Расулуллоҳ соллаллоҳу алайҳи ва саллам айтдилар: «Ким Аллоҳга учрашишни яхши кўрса, Аллоҳ ҳам унга учрашишни яхши кўради. Ким Аллоҳга учрашишни ёмон кўрса, Аллоҳ ҳам унга учрашишни ёмон кўради». Мен дедим: «Ё Расулуллоҳ, ўлимни ёмон кўришни айтаяпсизми? Ҳаммамиз ҳам ўлимни ёмон кўрамиз-ку?!». «Ундай эмас, балки мўмин кишига (ўлим соати етгач,) Аллоҳнинг раҳмати, розилиги ва жаннати билан хушхабар берилганда у Аллоҳга йўлиқишни яхши кўради, шунда Аллоҳ ҳам у билан учрашишни яхши кўради. Кофир кимсага Аллоҳнинг азоби ва ғазаби хабари берилганда у Аллоҳга йўлиқишни ёмон кўради, шунда Аллоҳ ҳам у билан учрашишни ёмон кўради», дедилар (Имом Муслим ривояти).\nعَنْ أَبِي سَعِيدٍ الْخُدْرِيِّ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: «إِذَا وُضِعَتْ الْجِنَازَةُ وَاحْتَمَلَهَا الرِّجَالُ عَلَى أَعْنَاقِهِمْ فَإِنْ كَانَتْ صَالِحَةً قَالَتْ قَدِّمُونِي وَإِنْ كَانَتْ غَيْرَ صَالِحَةٍ قَالَتْ يَا وَيْلَهَا أَيْنَ يَذْهَبُونَ بِهَا يَسْمَعُ صَوْتَهَا كُلُّ شَيْءٍ إِلاَّ الإِنْسَانَ وَلَوْ سَمِعَهُ صَعِقَ» (رواه البخاري).\nАбу Саид ал-Худрий розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Маййит тобутга қўйилиб, одамлар уни елкага олишгач, агар солиҳ одам бўлган бўлса: «Мени тезроқ олиб боринглар», дейди. Агар солиҳ бўлмаган бўлса: «Эй, ҳолимга вой бўлсин, қаерга олиб кетаяпсизлар?!», дейди. Унинг овозини инсондан бошқа ҳамма жонзот эшитади, агар инсон эшитса беҳуш бўлиб қоларди» (Имом Бухорий ривояти).\nМўмин киши ўлим соати етганда Парвардигори ҳузурида ўзи учун ҳозирлаб қўйилган неъматлар билан хушхабар берилгач, тезроқ Парвардигори билан учрашишни истаб, интиқ бўлади. Вафот этгач, тобутда ётган ҳолида, Аллоҳнинг раҳмати ва фазли-марҳаматига етиш орзусида: «Мени тезроқ олиб боринглар!», дейди.\nМўмин киши ўлими олдидан Аллоҳнинг раҳмати билан хушхабарлантирилади ва Аллоҳ билан учрашишга интиқ бўлади;\nКофирга эса ўлими олдидан Аллоҳнинг азоби хабари берилади ва у Аллоҳ билан учрашишни истамайди;\nКим Аллоҳга йўлиқишни истаса, Аллоҳ ҳам у билан учрашишни истайди, ким Аллоҳга йўлиқишни истамаса, Аллоҳ ҳам у билан учрашишни истамайди.\nЎлимни ёмон кўриш Аллоҳга йўлиқишни ёмон кўриш эмас.


Тақводор ўғри | www.ziyouz.uz\nБош саҳифа ҲикматномаИбратли ҳикоятларТақводор ўғри\nУ илмни то насибасини олгунигача излади. Шайх унга ва уни дўстларига: “Инсонлардан баландда бўлманглар, албатта олим модомики қўлини дунё матоҳларига чўзар экан, унда яхшилик йўқдир. Ҳаммангиз боринг ва отангизни касби билан шуғулланинг, бунда Аллоҳдан тақво қилинг”, деди.\nЎша йигитлардан бири онасини ёнига бориб отаси қайси касб билан шуғуллангани ҳақида сўради. Онаси ажабланди ва: “Отанг Аллоҳнинг ҳузурига кетган бўлса уни касбини сўраб нима қиласан. Бориб бошқа касб топ, отангнинг ишини қўй”, деди. Боласи мажбурлайвергач, отасининг касби ўғрилик бўлганини хоҳламайгина айтди.\nЎғли унга: “Шайхимиз бизни отамиз қилган барча ишни қилишга ва бунда Аллоҳдан тақво қилишга буюрдилар”, деди. Онаси оҳ тортиб юборди ва ўғрида қандай қилиб тақво бўлиши мумкинлиги айтиб ўкинди. Бола ғафлатда эди ва: “Шайхим шундай деган”, деди.\nСўнг кетди ва ўғрилар ўғрилик қилишда қўллайдиган усуллар ва ўғрилик йўлларини ўрганди. Ва илк ўғрилигига киришди, ҳуфтон намозини ўқиди ва инсонларни уйқуга кетишларини кутди. Ва отасини касбини шайхи айтганидек тақво билан қилиш учун чиқди. Ён қўшнисидан бошлади, бирдан шайхининг тақво билан қилинг, деган гапи ёдига тушди ва қўшнига озор бериш тақводан эмас деб, кейинг уйга ўтди ва ўзига ўзи айтди: “Бу етимларнинг уйи бўлса, Аллоҳ уларни молларидан ейишни ман этган”.\nЙўлида давом этди, бой тижоратчининг уйига бориб тўхтади. Бойнинг биттагина қизи бўлиб, одамлар уни ҳожатидан ортиқ моллари кўплигини билар эди. Ва шу уйга киришга қарор қилди. Эшикни очди ва ичкарига кириб кенг уйларни, кўп хоналарни кўрди, моллар турадиган жойни топгунча уйда айланди. У ердаги олтинлар ва кумушларга тўла сандиқни очди. Энди олмоқчи бўлиб турганда шайхининг гапи ёдига тушди ва бу тижоратчи ҳали закотини адо қилиб улгурмаган бўлса-чи, деган хаёлга борди. Бойнинг дафтарини олиб ўзи билан олиб кетган кичик фонарни ёқди ва ҳисоблай бошлади. У ҳисобга жуда моҳир эди. Ҳисоблаб бўлгач, закот учун ажратилган пулларни бир четга олиб қўйди, ҳисоблашга шунчалик киришиб кетганидан вақт ўтганини сезмай қолди. Қараса, бомдод вақти бўлибди.\nТақво қилиб аввал намоз ўқийман, деб ҳовлига чиқиб таҳорат қилди ва намозга иқома айта бошлади. Уй эгаси уни эшитиб чиқди, ҳайратда лол қолди. Фонар ёқиқлиги учун сандиқ очилганини кўрди ва: “Сен кимсан?”, деди. Ўғри эса: Аввал намоз кейин калом, деди. Таҳорат қилиб кел бирга намоз ўқиб олайлик, уй эгаси имомлик қилиши керак”, деди. Уй эгаси унда қурол бўлса-чи деган ҳадикда айтганини қилди. Аллоҳ билади қандай намоз ўқиганини.\nНамоз тугагандан сўнг ўғридан кимлигини ва нима қилаётганини айтишини сўради. У ўғрилигини айтди. Бой эса дафтарини нима қилганини сўради. Ўғри унга олти йилдан буён чиқармаган закотини ҳисоблаганини ва жойига қўйиш учун ажратиб қўйганини айтди. Тижоратчи эсидан айрилай деб: “Бу нима деганинг, жинни бўлганмисан?”, деди. Ўғри ҳаммасини айтиб берди.\nТижоратчи унинг гапларини эшитиб бўлгач унга яхшилаб назар солди ва уни чиройли ва ақлли эканини кўрди. Хотини ёнига бориб бўлган воқеани айтиб, қайтиб ўғрини олдига келди ва: “Сенга қизимни никоҳлаб берсам, ўзингни эса шахсий ҳисобчим қилиб олсам, нима дейсан? Онанг биз билан шу ерда яшайди, деди. Ўғри рози бўлди, тонг отгач гувоҳлар чақирилди ва никоҳ ақди боғланди.\nМанба: Али Тантовийнинг “ اللص التقي ” номли ҳикояси.\nАрабчадан Робия Маннобжонова таржимаси\n← Аввалги Аввалги Шарқ ва ғарб бир нуқтада кесишди\nКейинги → Кейинги: Абдуқаюм Йўлдош. «В.Б» ва бошқалар (гротеск қисса)


Ички бозорда ёғ, тухум ва шакар нархлари ошиши сабаблари ўрганилди. - Ўзбекистон Республикаси Монополияга қарши курашиш қўмитаси\nИчки бозорда ёғ, тухум ва…\nМонополияга қарши курашиш қўмитаси томонидан ички бозордаги асосий турдаги истеъмол товарларининг чакана нархлари доимий равишда мониторинг қилиб борилмоқда.\nЎрганиш натижаларига кўра сентябрь ойининг оҳирги ўн кунлигида ички бозорлардаги айрим турдаги истеъмол товарлари нархларининг кескин ошиши кузатилди.\nХусусан, кунгабоқар ёғининг чакана нархи сентябрь ойининг бошига нисбатан 11 500 сўмдан 15 000 сўмга (ўсиш 30 фоиз),\nшакар маҳсулотининг нархи 6 000 сўмдан 7 000 сўмга (ўсиш 15 фоиз), ҳамда парранда тухуми нархи 1000 сўмдан 1300 сўмга (ўсиш 30 фоиз) ошганлиги кузатилди.\nБу эса ўз навбатида маҳсулотнинг нархларига таъсир этди, хусусан Россия бозорида август ойида бир тонна кунгабоқар ёғи\n750-800 долларни ташкил этган бўлса, ўтган ҳафтада нархлар 985-1050 долларни ташкил этиб, нархлар ўртача 30 фоиз ошган.


Жамият 21.05.2019 163\nЎтган йилнинг октябрь ойида ички ишлар идораларига кетма-кет тарзда Қарши шаҳрида яшовчи бир неча кишидан ўзига нисбатан талончилик жинояти содир этгани ҳақида хабарлар келиб тушган.\nҚизиқ томони, ушбу босқинчилик ҳолатларининг аксарияти деярли бир хил сценарий асосида содир этиларди. Яъни барча жабрланувчилар кайф-сафога мойил эркаклар бўлган.\nГап шундаки, шикоят қилганларнинг барчаси Чўлқувар маҳалласи (4-митти туман) ҳудудида кетаётган вақтида енгилтабиат кўринишдаги икки ёки уч-нафар аёлга дуч келган. Аёллар дастлаб уларга гап ташлаган, сўнг суҳбат шаҳвоний истакларни амалга оширишга бориб тақалган. Аёллар бунга розилик билдириб, "ўлжа"ни ўз "гўша"сига томон атайлаб қоронғи ва кимсасиз йўллар орқали бошлаган. Бу ерда эса аввалдан кутиб турган уч-тўрт йигит уларнинг йўлини тусиб, "Кечқурун бегона қизлар билан нима қилиб юрибсан?" дея жабрланувчига ташланишган. Ҳар сафар воқеа талончилар жабрланувчини уриб, унинг ёнидаги пул ва бошқа буюмларини тортиб олиши билан якунланаверган.\nКўрилган чора-тадбирлар натижасида ушбу гуруҳ аъзолари тез орада қўлга олинди. Ачинарли томони, уларнинг барчаси ҳали 30 ёшга ҳам етмаган ёшлар, тўрт нафари эса ёш қизлар экан.\nТафсилотларга ўтамиз. Косон тумани Арабхона маҳалласилик Т.Х. Қарши шаҳрида Китоб туманилик, 1994 йилда туғилган Мафтуна исмли қиз билан танишиб, на расмий, на шаърий никоҳ қоидаларига амал қилмасдан, эр-хотин сифатида яшай бошлайди. Аммо тайинли бирор ишнинг бошини тутмаган, кайф-сафога муккасидан кетган "оила" вакиллари квартирама-квартира санғиб оввора эди.\nХудди шунингдек, Косон тумани Раҳимсўфи қишлоғилик 25 ёшли М.Н. ҳам ўзидан 3 ёш катта Зуҳра исмли қиз билан танишиб, Қарши шаҳрида никоҳсиз бирга яшаб келган.\n1998 йилда Қарши шаҳрида туғилган Ш.Ш. ҳамда 1999 йилда туғилган Фаёзанинг ҳам юриш-туриши худди шундай бўлган.\n"Кўр-кўрни қоронғида топади", деганларидек, ҳаром-хариш ҳаёт тарзидан хазар қилмаган бу йигит-қизлар ҳам бир-бирлари билан танишиб, гоҳ униси топган ижара уйда, гоҳ бунисининг "квартира"сида бирга базм қилиб, тунаб юришган.\nБундай базмларга худди ўзлари каби яна бир неча йигит-қизлар ҳам келиб-кетиб турган. Уларнинг шаҳардаги бозорлар атрофида майда-чуйда буюмларнинг олди-сотдисидан топадиган пули бундай базмлар, уй ижара ҳақи учун ҳеч нарса бўлмас, кўпроқ пул топиш йўлларини қидирар, аммо ҳалол меҳнатга бўйинлари ёр бермасди.\nШу боис улар ўзаро келишиб, талончилик билан пул топишга келишиб олишади. Иш ҳар доим бир хил усулда давом этарди. Кечқурун қизлар бегона йигитларга гап солиб, уларни алдаб, қоронғи жойга бошлаб келар, бу ерда бекиниб турган йигитлар эса уларни уриб, пул ва бошқа буюмларини тортиб олишарди.\nФақат бир сафар гуруҳ аъзолари Қарши шаҳридаги "Ҳилол" кафеси олдидан киракаш "Дамас" машинасига ўтириб, Қавали маҳалласи ҳудудига борган. Сўнг ҳайдовчини уриб, унинг ёнидаги пул ва телефонини, машинасининг айрим аксессуарларини тортиб олишган.\nАммо ўзини хон, кўланкасини майдон санаган жиноий гуруҳ аъзоларининг бу жиноий фаолияти узоққа чўзилмади.\nЖиноят ишлари бўйича Нишон туман судининг очиқ суд мажлисида ушбу гуруҳнинг 9 нафар аъзосига нисбатан юритилган жиноят иши кўриб чиқилиб, уларнинг ҳар бирига тегишли тартибда жазо тайинланди.\nШу ўринда яна бир жиҳатни афсус билан айтиш жоизки, бу йигит-қизларнинг аксарияти ўз уйларидан узоқда яшаб юришган. Ота-она, қариндош-уруғ, маҳалла-кўй гўёки уларнинг шаҳарда "бизнес" билан шуғулланаётганига ишониб, индамай қўявергани, бирор маротаба қаерда, нима иш қилаётгани билан қизиқмагани ачинарли. Наҳотки, ҳали турмушга чиқмаган, ёш қиз шаҳарга ўзи келиб, ишлаяпман дея ойлаб юрсаю ота-она бунга қизиқмаса. Улар эътиборли бўлганида бу жиноятлар ҳам содир этилмаган, ўзларининг эса эл-юрт олдида боши эгилмаган бўларди.


Алоқаларни ривожлантириш расмий Белградга боғлиқ\nДания бош вазири Андерс фог Расмуссен ЕИ Сербия билан ҳамкорлик қилиш борасида барча имкониятларни ишга солгани ҳамда бу алоқаларни бундан буён ривожлантириш расмий Белградга боғлиқ бўлиб қолганини маълум қилди.\nУнинг бу баёноти Сербияда якшанба кунга белгиланган президент сайловидан аввал янгради.\nДания бош вазирининг билдиришича, Сербиядаги сиёсий жараёнлар бу давлатнинг ЕИ билан интеграциялашувига таъсир этмай қолмайди. Бу жараёнда Белграднинг халқаро трибунал билан ҳам ҳамкорлиги инобатга олинади.\nКуни-кеча ЕИ ташқи ишлар вазирлари ЕИнинг Сербия билан тузилажак “Барқарорлик ва ҳамкорлик тўғрисида”ги шартномаси лойиҳасини муҳокама қилган эди.\nШунингдек, Косово бош вазири Ҳошим Тачи Сербиядаги президент сайловида ким ғалаба қозонишидан қатъи назар, унинг ҳукумати ўлка мустақиллигини эълон қилишини билдирди.


Apple iPhone X тақдимотидаги ўнғайсиз вазиятга изоҳ берди\n18:12 / 14.09.2017\nApple компанияси нима учун iPhone X тақдимоти пайтида смартфонни бир уринишда юз сканери ёрдамида блокдан еча олинмаганига изоҳ берди. Yahoo Finance шу ҳақида хабар берди.\nКорпорация вакилининг сўзларига кўра, Face ID тақдимот маросимида тўғри ишлаган. Дастурий таъминотни ишлаб чиқариш бўйича Apple вице-президентининг смартфонни тезда блокдан еча олмаганига хавфсизлик тизими хусусиятлари сабаб бўлган. Фойдаланувчининг юзини танишга доир икки муваффақиятсиз уринишдан кейин смартфон ПИН-код сўрайди. Touch ID бармоқ излари сканери фаолиятида ҳам шундай чекловлар бор, бироқ паролни беш марта номувофиқликдан кейин киритиш керак бўлади.\n"Тақдимот саҳнасига тайёргарлик вақтида Phone X қурилмаси Face ID ёрдамида ишчиларнинг юзини аниқлашга ҳаракат қилган. Бир неча муваффақиятсиз уринишдан кейин тизим қилиши керак бўлган ишни қилган - ПИН-код киритишни сўраган", - дея сўзлайди журналист Дэвид Пог Apple ходимлари билан мулоқотдан сўнг.\nЯнги смартфон намойиши давомида Федериги смартфонни юз сканери ёрдамида блокдан ечишга ҳаракат қилган. Бироқ у биринчи уринишдаёқ қурилмага киришни амалга ошира олмаган ва натижада шошилинчда телефонни ўзгартиришга тўғри келган. Бу эса ижтимоий тармоқларда қизғин баҳс-мунозараларга ва Face ID'нинг нотўғри баҳоланишига сабаб бўлди.\nApple 12 сентябрь куни янги Face ID ҳимоя тизимини намойиш қилди. У инфрақизил сканерлаш усулига асосланган. Компания вакилларининг сўзларига кўра, Face ID қоронғуда ва ҳатто смартфон эгаси бошига қалпоқ кийиб олган тақдирда ҳам уни таний олади.\nApple изоҳ Face ID Phone X\nTelegram'нинг App Store'дан ғойиб бўлишига изоҳ берилди


© Foto: Зульфия Тургунова\n17:08 20.01.2017 Ҳавола олиш\nМамлакатдаги энг қадимий театрларидан бири бўлган санъат кошонасининг томидан чакка ўтмоқда, қувур ва ўриндиқларни алмаштириш лозим\nТОШКЕНТ, 20 янв — Sputnik. Ўзбекистон бош вазири ўринбосари Адҳам Икромов Ўшдаги Бобур номли ўзбек мусиқали-академик театри учун 50 минг доллар ажратишга ваъда берди, деди театр раҳбари Набижон Мамажонов.\nДиректорнинг айтишича, Ўзбекистон Республикаси бош вазири ўринбосари Ўшга ташрифи вақтида мазкур театрни моддий қўллаб-қувватлашга қарор қилган. У Қирғизистондаги энг қадимий театрлардан биридир, деб хабар беради Sputnik Қирғизистон.\nМамажоновнинг сўзларига кўра, моддий ёрдам борасида мавжуд муаммолар санаб ўтилган мактуб билан Ўзбекистон ҳукуматига мурожаат қилинди. Унда театр томидан чакка ўтаётгани, қувур ва ўриндиқларни алмаштириш кераклиги кўрсатилган.


Қозоғистонда «Ижтимоий ҳамён» иловаси орқали товарлар учун қандай тўлаш керак\n29 Октябрь 2021 10:41\nNUR-SULTAN. Kazinform - Digital Bridge халқаро технология форумида Савдо ва интеграция вазири Бахит Султанов «Рақамли ижтимоий ҳамён» лойиҳасининг амалга оширилиши ҳақида гапирди, дея хабар беради Kazinform вазирлик матбуот хизматига таяниб.\nВазирнинг сўзларига кўра, «ижтимоий ҳамён» ижтимоий тўловларни ҳисоблаш тартибини соддалаштиради, аҳолини ижтимоий қўллаб-қувватлаш жараёнини такомиллаштириш, шунингдек, бюджет маблағлари сарфланишини оптималлаштиради.\nШунингдек, Бахит Султанов фуқаролар учун уларнинг ИИР (ИИН) асосида яратиладиган «ижтимоий ҳамён» очилиши, товарлар учун тўловни қандай амалга ошириши ҳақида ҳам сўзлаб берди.\nДемак, тегишли ижтимоий тўлов келиб тушганда ишга туширилади,- деди у.\nБундан ташқари, аризада фуқаро танланган банк орқали QR- код орқали тўлаши ёки ижтимоий тўловларни нақд пулга айлантириши мумкин. «Ижтимоий ҳамён»дан озиқ-овқат учун пул тўлаган фуқаро эса иловага кириб, «QR- тўлов» хизматини танлайди.\nКейин сотувчи QR- кодли терминални тақдим этади, харидор иловадан ушбу QR-кодни сканерлайди ва тўловни тасдиқлайди. Шундай қилиб, товарлар ва хизматлар учун тўлов ягона QR- код орқали қабул қилинади.\nЭслатиб ўтамиз, «Ижтимоий ҳамён» пилот лойиҳаси декабр ойида ишга туширилиши режалаштирилган.\nКалит сўзлар: Ахборот технологиялари, ҚР Савдо ва интеграция вазирлиги,


Тўрақўрғонда ароқдан заҳарланиб ўлганлар сони 6 кишига етди - EFFECT.UZ\nТўрақўрғонда ароқдан заҳарланиб ўлганлар сони 6 кишига етди\n. 17:15 | 07.01.2021\nНаманган вилояти Тўрақўрғон туманида спиртли ичимликдан заҳарланган 6-бемор 6 январь куни вафот этди. Бу ҳақда Бош прокуратура матбуот хизмати маълум қилди.\nҲозирда 6 нафар бемор соғайган, бир нафари эса реанимацияда оғир аҳволда қолмоқда.\nУшбу ҳолат юзасидан 2 нафар шахс — А.С. (сотувчи) ва етказиб берувчи аёл Н.А.га нисбатан уй қамоғи эҳтиёт чораси қўлланилган.\nУларга нисбатан Жиноят Кодексининг 186 моддаси, 4-қисми «а» банди билан жиноий иш қўзғатилди.\nМаълумот учун, Наманган вилояти Тўрақурғон туманида қалбаки “Градусник” спиртли ичимлигини истеъмол қилиб, захарланганлар сони аввал хабар қилинганидек, 12 нафар эмас, 13 кишидан иборат.\nЗахарланганлар орасида — 8 киши 31 декабрь куни туман тиббиёт бирлашмасига олиб келинган. Янги йилнинг илк кунлари яна 5 нафар фуқаро шифохоналарга ётқизилган. Аввалига 2 киши, кейинчалик яна 3 киши вафот этди. Уларнинг энг каттаси — 52 ёш, энг кичиги эса — 36 ёшда бўлган.\nҲозирда 6 нафар бемор соғайган, бир нафари эса реанимацияда оғир аҳволда қолмоқда. Туман тиббиёт бирлашмаси бошлиғи Дилмурод Исмоиловнинг айтишича, зудлик билан аҳоли ўртасида тушунтириш ишлари олиб борилгани туфайли бошқа бундай ҳолатлар юз бермаган.


hidoyat.uz – “Мовароуннаҳр” нашриётининг сайти - Чет элларда (2012/15)\nЧет элларда (2012/15)\nСимферопол шаҳрида катта илмий-амалий анжуман бўлиб ўтди. Анжуманни "Раид" уюшмаси, "Амал" ташкилоти ва "Шарқшунослик" маркази ташкил этди. Тадбирда шариат асослари, Ислом ҳуқуқи, араб тили грамматикаси, фиқҳ ва тарих каби фанларни олийгоҳларда замонавий услубда ўргатиш ҳақида сўз юритилди.\nДунёдаги энг мўъжаз кутубхона\nУяли телефонлар оммалашиб кетгач, Британиянинг қизил рангли телефон будкаларидан ҳеч ким фойдаланмай қўйди. "British Telecom" алоқа ширкати бу буткаларни истаган кишиларга сотяпти. Уэстбери Мэндип шаҳарчаси аҳолиси шундай телефон буткасини сотиб олиб, унда кутубхона ташкил этди. Одамлар бу мўъжаз кутубхонани уйдан олиб келинган китоблар билан тўлдиришади.\nЯнги бино лойиҳаси\nБирлашган Араб Амирликларида йилдан-йилга янги бинолар қад кўтариб, шаҳарлар кўркига кўрк қўшмоқда. Савдо маркази, спорт иншооти, масжид, ўқув юрти, ширкат офиси ёки ташкилот биноси бўлишидан қатъи назар қурилишдан олдин лойиҳа ҳукумат томонидан тасдиқланиши лозим. Шаҳар архитектура маъмурияти бунёд этилажак мажмуа лойиҳасининг бежиримлиги, замонавийлиги ва ўзига хос услубига катта аҳамият беряпти. Шундай иншоотлардан бири – жоме масжид лойиҳасини Ҳусн университети талабаси Суҳайл Муҳаммад тақдим этди. Мамлакат пойтахти Абу Даби шаҳрида барпо этилиши кўзда тутилган ушбу янги масжид лойиҳасини мутахассислар ҳақиқатан ҳам ноёб дизайн асосида ишлаб чиқилганини алоҳида таъкидлашди.\n"Рамазон – 2012"\nОврупа мамлакатларида муборак Рамазон ойида "Рамазон фестивали" ўтказиш анъанага айланган. 2005 йилдан бери бу каби тадбирлар Голландия, Швейцария, Белгия ва Норвегия мамлакатларида бўлиб ўтаётган эди. Энди бундай тадбирни Буюк Британия Ислом уюшмаси, Англия мусулмонлар кенгаши ва Оврупа "Cedar Network" халқаро тармоғи ҳам ҳамкорликда ташкил қилди. Тадбир доирасида турли йиғилиш ва жонли мулоқотлар, кам таъминланган оилаларга ёрдам бериш каби хайрия ишлари уюштирилди. "Рамазон фестивали" Ислом динининг тинчлик ва тотувлик дини эканини барчага намоён қилиш ҳамда мамлакатда истиқомат қилувчи турли дин вакиллари бир-бирлари билан дўстлик ришталарини мустаҳкам боғлашлари учун хизмат қилади.\nХитой Халқ Республикасида йигирма икки миллион нафар мусулмон бўлиб, улар асосан Синцзян, Нинся, Гансу ва Цинхай вилоятларида истиқомат қилишади. Бошқа дин вакиллари сингари мусулмонлар ҳам ҳозир ривожланиб бораётган ишлаб чиқариш корхоналари ва турли ширкатларда самарали фаолият олиб боришяпти.\nАмериканинг Хюстон шаҳрида янги Ислом институти ташкил қилинди. Олийгоҳни очишдан мақсад испан тилида сўзлаша оладиган имом-хатибларни тайёрлашдир. Америкада испанзабон кишилар орасида Ислом динига эътиқод қилувчилар сони тобора ортаётгани бунга асосий сабаб бўлди. Ҳозир лотин америкалик мусулмонларнинг кўпи Атланта, Лос-Анжелес, Чикаго ва Бронкс ҳудудларида яшашяпти. Америкадаги уч миллионга яқин мусулмонларнинг беш фоизи ана шу Лотин Америкасидан келиб бу ерда вақтинчалик ёки доимий фаолият юритаётганлардир. Уларнинг баъзиси чет элдан келган муҳожирлар, баъзиси мусулмон билан турмуш қурганлар ва баъзиси ёши улғайиб ўзига руҳий озуқа истаб Ислом динини танлаган инсонлардир. Энди уларнинг ичида диний саволлар туғилиши табиий. Бундай турли саволларга саводли равишда жавоб берадиган, масалаларга осон ечим топадиган ва муаммоларни атрофлича ҳал қила оладиган дунёқараши кенг имом-хатибларга талаб ортмоқда.\nСаудия қироли Абдуллоҳ ибн Абдулазиз Пайғамбаримиз (соллаллоҳу алайҳи ва саллам) масжидларини кенгайтириш лойиҳасини тасдиқлади.\nСаудия молия вазири айтишича, ушбу лойиҳа уч босқичда амалга оширилади. Биринчи босқич тугашида масжид қўшимча саккиз юз минг нафар намозхонни сиғдириш имконига эга бўлади. Иккинчи ва учинчи босқичда эса ғарбий ва шарқий ҳудудларда қурилиш ишлари олиб борилиб, яна саккиз юз минг нафар мусулмон ибодат қилиши учун янги жойлар ҳозирланади.